Hubungan China-Arab Saudi Semakin Akrab?

Jalinan hubungan diplomatik antara China dengan Arab menyaksikan perkembangan yang sangat positif. Situasi ini turut mendapat perhatian dunia khususnya Amerika Syarikat (AS) dan Eropah.

Jika sebelum ini, China berhasil memulihkan hubungan diplomatik antara Iran dengan Arab Saudi, kini peranan China semakin menyerlah dan meluas melalui perdagangan ekonomi terbukanya ke beberapa buah negara yang sebelum ini rapat dengan AS dan Eropah.

Dalam perkembangan terbaharu, Reuters melaporkan, negara Barat terutamanya AS menerima tamparan hebat apabila usaha mereka untuk mengekang pembangunan ekonomi China yang semakin kabur dan tersasar jauh selepas Arab Saudi secara terbuka memilih Beijing untuk bekerjasama dalam pelbagai bidang.

Dalam Persidangan Perniagaan Arab-China ke-10 yang berlangsung Jun 2023, Menteri Tenaga Arab Saudi, Putera Abdulaziz Salman mengumumkan kesediaannya untuk bekerjasama dan bukannya ingin bersaing dengan China. Beliau menegaskan bahawa beliau tidak akan menghiraukan sebarang syak wasangka Barat terhadap hubungan Riyadh yang semakin akrab dengan Beijing.

Sebagai pengeksport minyak utama dunia, hubungan dua hala Arab Saudi dengan pengguna tenaga terbesar dunia itu membabitkan perjanjian hidrokarbon. Kerjasama antara Riyadh dengan Beijing juga semakin rapat dalam bidang keselamatan dan teknologi tinggi di tengah-tengah ketegangan hubungan politik yang mencetuskan kebimbangan AS.

“Saya sebenarnya tidak mengendahkannya kerana sebagai ahli perniagaan, kami akan mengambil peluang yang datang kepada kami. Kami tidak perlu berdepan dengan sebarang pilihan yang ada kaitan sama ada dengan kami atau dengan yang lain,” jelas Putera Abdulaziz ketika ditanya mengenai kritikan terhadap hubungan dua hala itu.

Ratusan usahawan dan pelabur China termasuk penggubal dasar dari 26 buah negara menuju ke Riyadh untuk menghadiri persidangan berkenaan yang diadakan hanya beberapa hari selepas lawatan oleh Setiausaha Negara AS, Antony Blinken.

Hari pertama persidangan menyaksikan pemeteraian 30 peratus perjanjian pelaburan bernilai A.S.$10 bilion merentasi pelbagai sektor termasuklah dalam bidang teknologi, tenaga, pertanian, hartanah, mineral, rantaian bekalan, pelancongan dan penjagaan kesihatan.

Menurut Kementerian Pelaburan, kerajaan Arab Saudi turut menandatangani perjanjian dengan beberapa buah delegasi China membabitkan projek usaha sama penyelidikan automotif, pembangunan, pembuatan dan jualan, pembangunan pelancongan dan aplikasi, selain pengeluaran gerabak serta roda kereta api.

Acara selama dua hari itu dianjurkan oleh Kementerian Pelaburan dan Luar Arab Saudi dengan kerjasama Sekretariat Agung Liga Arab, Majlis Penggalakan Perdagangan Antarabangsa China dan Kesatuan Dewan Arab. Dalam usaha meningkatkan lagi hubungan perdagangan dengan China, Arab Saudi turut mengumumkan kebangkitan semula Laluan Sutera di luar acara itu.

Menteri Pelaburan, Khalid Al-Falih berkata, negara itu boleh berfungsi sebagai pintu masuk China ke dunia Arab sejajar dengan visi mempelbagaikan ekonomi dan menggunakan teknologi moden untuk meningkatkan kemahiran golongan belia.

Jelasnya, momentum hubungan antara kedua-dua negara juga meningkatkan prospek untuk mencapai hasil terbaik dalam perjanjian perdagangan bebas antara China dan Majlis Kerjasama Teluk (GCC) yang didominasi Arab Saudi sejak 2004. Tambahnya, sebarang perjanjian perlu melindungi industri Teluk yang sedang berkembang apabila rantau itu mula mempelbagaikan pelaburan ke arah sektor ekonomi bukan minyak.

Pada Mac 2023, syarikat minyak gergasi Arab Saudi, Saudi Aramco mengumumkan dua perjanjian utama untuk meningkatkan pelaburan di China, sekali gus memperkukuh kedudukannya sebagai pembekal utama minyak mentah di negara itu. Langkah itu merupakan perjanjian terbesar yang diumumkan sejak lawatan Presiden China, Xi Jinping ke Arab Saudi pada Disember tahun lalu apabila beliau menggesa perdagangan minyak dalam mata wang yuan, yakni satu langkah yang akan melemahkan penguasaan dolar AS.

Dalam hal ini, tentu AS merasa kurang senang apabila melihat semakin kuatnya hubungan China-Arab Saudi mutakhir ini. Mengimbas kembali, Presiden AS dan China sama-sama mengunjungi Arab Saudi pada tahun 2022. Presiden AS, Joe Biden mengunjungi Arab Saudi pada Julai 2022, manakala Presiden China, Xi Jinping mengunjungi Arab Saudi pada 8 hingga 9 Disember 2022.

AS harus menerima fakta bahawa iklim geopolitik dan ekonomi pada saat ini telah berubah secara total. AS tidak boleh lagi melihat Arab Saudi seperti dua atau tiga dekad lalu. Sebaliknya, Arab Saudi juga tidak boleh melihat AS sama seperti dua atau tiga dekad lalu. Perubahan geopolitik dan ekonomi merupakan faktor terpenting yang mendorong hubungan China-Arab Saudi semakin akrab. Selanjutnya, AS harus menerima kenyataan bahawa China menjadi saingannya di Arab Saudi. Arab Saudi masih memerlukan AS, terutamanya dalam soal keamanan kerana sebahagian besar persenjataan Arab Saudi masih dibekalkan dari AS. Selain itu, AS masih memiliki banyak pangkalan tentera di kawasan Teluk, seperti Pangkalan Armada di Bahrain dan Pangkalan Udara Al Udeid di Qatar.

Namun begitu, kepentingan ekonomi Arab Saudi pada amsa ini ini adalah di Asia Timur, iaitu bersama-sama China, bukan lagi ke AS dan Eropah. Eksport minyak Arab Saudi di empat buah negara Asia iaitu China, Jepun, Korea Selatan dan India, pada tahun 2020 mencapai 66 peratus daripada keseluruhan eksport minyak Arab Saudi ke seluruh dunia. China kini menjadi pengimport minyak terbesar dari Arab Saudi. China kini mengimport minyak lebih dari 3 juta barel per hari dari Arab Saudi dan negara Arab Teluk lain.

Import Arab Saudi dari China pada 2021 mencapai sasaran 20 peratus daripada keseluruhan import Arab Saudi dari seluruh dunia. Ada pun nilai import Arab Saudi dari AS pada tahun 2021 hanya berjumlah sekitar 10 peratus yang didominasi senjata dan produk teknologi canggih daripada keseluruhan import Arab Saudi, namun hubungan perdagangan China-Arab Saudi tahun 2021 mencapai sasaran sekitar 67 dolar AS.

Aspek geoekonomi di Arab Saudi dan Timur Tengah kini terus membuka arena persaingan antara AS-China di Arab Saudi. Hal ini tentunya tidak mudah bagi Arab Saudi kerana mereka harus melihat kemungkinan terburuk yang boleh mencetuskan kemarahan AS. Misalnya, AS memberikan pensyaratan sedemikian rupa kepada Arab Saudi untuk mendapatkan persetujuan penjualan senjata canggih buatan AS ke Arab Saudi.

Pada 5 Oktober 2022, Arab Saudi dan Rusia berserta negara yang bergabung dalam Pertubuhan Negara-negara Pengeksport Minyak (OPEC) bersepakat memangkas pengeluaran minyak sebesar 2 juta barel per hari mulai November tahun lalu.

Dalam wawancara dengan CNN pada 11 Oktober 2022, Presiden AS, Joe Biden menegaskan akan ada balasan terhadap Arab Saudi. Sejumlah anggota Dewan Parlimen dan Senator AS, khususnya dari Parti Demokrat meluahkan kemarahan dan mendesak Rumah Putih untuk mengkaji semula hubungan dua hala dengan Arab Saudi.

Menteri Luar Arab Saudi, Raja Faisal Farhan telah mengatakan, keputusan OPEC semata-mata dibuat atas pertimbangan ekonomi kerana keputusan itu diambil secara sebulat suara oleh para anggotanya.

“Para anggota OPEC bertindak secara bertanggungjawab dan mengambil keputusan yang tepat,” katanya kepada televisyen Arab Saudi, Al-Arabiya. Kedutaan Arab Saudi di Washington juga mengeluarkan pernyataan bahawa relasi AS-Arab Saudi adalah “hubungan yang strategik” serta “meningkatkan keamanan dan kestabilan di Timur Tengah”.

Melalui pernyataan itu, Riyadh seolah-olah ingin mengingatkan Washington agar tidak bersikap emosional dan berfikir dengan lebih mendalam sebelum mengambil langkah-langkah yang boleh mempengaruhi hubungan AS-Arab Saudi. Kompas melaporkan, situasi di Timur Tengah pada hari ini menyaksikan “tsunami perdamaian” dengan menyatakan bahawa Arab Saudi kini “sedang berperang melawan peperangan” melalui pemulihan hubungan diplomatik dengan Iran dan Turki.

Iran dan Arab Saudi mengumumkan mengenai keberhasilan perbincangan pada Mac 2023 lalu apabila dialog tersebut menghasilkan kesepakatan untuk memulihkan hubungan diplomatik dan membuka kembali kedutaan besar dalam tempoh dua bulan.

Raja Arab Saudi, Salman Abdulaziz secara terang-terangan menunjukkan hubungan mesranya kepada China dan Rusia. Pada Disember tahun lalu, kabinet Arab Saudi bersetuju untuk bergabung dengan Organisasi Kerjasama Shanghai (SCO). Hal ini dianggap sebagai pembuktian bahawa Riyadh lebih memilih China berbanding dengan AS.

Sementara itu, khabar yang menyatakan Arab Saudi disebut sedang giat mengusahakan  perbincangan secara aktif dengan China berhubung dengan penggunaan mata wang Yuan untuk membeli minyak. Hal ini disebut sebagai langkah baharu demi mengurangi dominasi dolar AS di pasaran minyak global.

Baru-baru ini, Arab Saudi juga membuat kejutan dengan memutuskan untuk memulihkan hubungan diplomatik dengan Iran. Sedangkan, Washington dan rakannya di Timur Tengah, Israel, masih memandang Iran sebagai negara yang menyimpan ancaman besar.

Hal ini merupakan bukti kukuh tentang peranan China dalam arena politik global kerana didapati telah mengalahkan AS dan ditafsirkan oleh penganalisis sebagai tamparan terhadap pemerintahan Biden serta sebagai bukti bahawa kekuatan China yang sedang meningkat. Jika hubungan AS-Arab Saudi melalui jalan sukar secara berterusan, maka tidak mustahil AS akan berdepan dengan pengaruh yang semakin terhakis di Timur Tengah memandangkan sebelum ini Arab Saudi merupakan proksi AS yang terpenting dalam kalangan negara Arab.


Bengkel Penghakiman Sayembara Deklamasi Puisi Kemerdekaan Tingkatkan Kredibiliti Penghakiman Sayembara

Untuk mendapatkan maklumat terkini, ikuti kami melalui Telegram

Kuala Lumpur – Gabungan Persatuan Penulis Nasional Malaysia (GAPENA) dengan kerjasama Kementerian Pelancongan, Seni dan Budaya serta Dewan Bahasa dan Pustaka melalui Bahagian Pembinaan Bakat dan Kepakaran telah menganjurkan Bengkel Penghakiman Sayembara Deklamasi Puisi Kemerdekaan (SDPK) yang diadakan di Hotel Regalpark, Jalan Kampung Attap pada pagi ini.

Menurut Pengarah SDPK, Dr. Mohamad Saleeh Rahamad, Bengkel Penghakiman SDPK ini julung-julung kali diadakan bersempena dengan penganjuran SDPK kali ke-37 pada tahun ini, .

Melalui bengkel ini, diharapkan pihak persatuan peringkat negeri dan peserta bengkel mendapat pendedahan dan serta meningkatkan kredibiliti juri atau hakim sayembara pada masa hadapan, khususnya dalam program Sayembara Deklamasi Puisi Kemerdekaan“.

Pembimbing yang ditampilkan dalam bengkel ini terdiri daripada tokoh yang arif dalam dunia sayembara puisi dan sering terlibat dalam SDPK, iaitu YBrs. Dr. Lim Swee Tin, Tuan Haji Hamzah Hamdani. Bengkel ini juga dikelolakan oleh Encik Azmi Ismail.

Melalui bengkel ini, peserta didedahkan dengan sejarah dan pengenalan teknik penjurian serta penyelarasan pemarkahan SDPK agar peserta yang dinilai kelak tidak berasa sangsi terhadap keputusan yang diputuskan oleh juri.

Majlis penutup bengkel ini telah disempurnakan oleh Presiden GAPENA, YBhg. Datuk Zainal Abidin Datuk Wira Haji Borhan.

Dalam ucapan penutupan program tersebut, beliau menyatakan bahawa bengkel yang dilaksanakan ini sangat menarik kerana peserta mendapat ilmu dan pencerahan secara teori dan amali.

“Perkara yang dikongsikan dalam bengkel ini adalah penting untuk mewujudkan kesepakatan dalam kalangan hakim SDPK,“ jelasnya lagi.

Bengkel Penghakiman SDPK ini telah mendapat sambutan yang memberangsangkan dengan pelibatan sebanyak 40 orang peserta yang mewakili 20 persatuan selain 50 orang peserta yang menyertai bengkel ini secara individu.

Peringkat saringan SDPK kali ke-37 pada tahun ini akan bermula pada 1 Julai 2023 hingga 14 September 2023, manakala penganjuran SDPK pada peringkat kebangsaan pula akan diadakan pada 15 September 2023.

Penganjuran SDPK yang diadakan sejak tahun 1987 bagi menyemarakkan semangat cintakan tanah air menerusi alunan puisi ini melibatkan penyertaan daripada 13 negeri, termasuklah tiga wilayah serta dua agensi, iaitu Angkatan Tentera Malaysia dan Polis Diraja Malaysia.


Pendekatan Pengajaran Kreatif Tarik Minat Pelajar – Pemangku Raja Perlis

Kangar – Pendekatan pengajaran yang kreatif, ceria serta  perasaan yang gembira dapat menarik minat pelajar untuk kekal dalam momentum yang optimum.

Selain itu, penerapan elemen kasih sayang dan beradab tinggi dapat meningkatkan semangat dan motivasi para pelajar dalam semua peringkat pembelajaran.

Demikian menurut hebahan media Majlis Agama Islam dan Adat Istiadat Melayu Perlis (MAIPs) yang disiarkan pada hari ini yang dititahkan oleh Pemangku Raja Perlis Duli Yang Maha Mulia (DYMM) Tuanku Syed Faizuddin Putra Jamalullail ketika berkenan berangkat mengetuai lawatan khas ke Kompleks Kementerian Pendidikan Ethiopia di ibu negaranya, iaitu Addis Ababa baru-baru ini.

Keberangkatan tiba baginda bersama-sama Raja Puan Muda Perlis Duli Yang Teramat Mulia (DYTM) Tuanku Dr. Hajah Lailatul Shahreen Akashah Khalil disambut mesra oleh dua Timbalan Menteri Pendidikan Ethiopia, iaitu Dr. Samuel Kifle dan Dr. Fanta Mandefro.

Pada kunjungan berkenaan, baginda berdua diberikan taklimat mengenai usaha Kerajaan Ethiopia dalam melaksanakan transformasi pendidikan dengan mempertingkatkan teknologi dalam mengurangkan permasalahan yang dihadapi dalam sektor pendidikan.

Hal tersebut dilaksanakan melalui pelbagai pendekatan pengajaran dan pembelajaran dalam mempertingkat kadar peratusan membaca serta melaksanakan pembelajaran sepanjang hayat.

Dalam pertemuan tersebut juga, Pemangku Raja Perlis yang turut diiringi oleh Mufti Perlis, Datuk Arif Perkasa Profesor Dr. Mohd Asri Zainul Abidin dan Ketua Pegawai Eksekutif MAIPs, Haji Mohd Nazim Mohd Noor berkongsi pengalaman mengenai usaha Perlis sebagai sebuah Negeri Ilmu melalui pendekatan kerjasama pintar dengan pelbagai pihak sama ada di dalam negara mahupun luar negara.

Baginda yang juga merangkap Yang DiPertua MAIPs turut bertitah,

Model kerjasama antara MAIPs dan Ethiopian Islamic Affairs Supreme Council (EIASC) melalui perjanjian hasrat persefahaman yang ditandatangani boleh dikembangkan untuk diterapkan kepada pelbagai institusi dan agensi pendidikan di Malaysia dan Ethiopia.

Terdahulu, Pemangku Raja Perlis dan Raja Puan Muda Perlis  turut mengadakan lawatan ke Sekolah Merwa Academy, di Addis Ababa, iaitu sebuah sekolah rendah yang memberikan fokus terhadap sikap dan konsep pembelajaran praktikal, selain turut mengunjungi Addis Ababa University (AAU) yang ditubuhkan pada tahun 1950 dan merupakan universiti tertua dan terbesar di sana.

MAIPs dalam kerangka memanfaatkan keupayaan yang ada padanya agar dapat dikongsi oleh masyarakat Islam di tempat lain, turut berusaha untuk membolehkan masyarakat di sana melihat ruang kelebihan yang ada pada MAIPs untuk dimanfaatkan oleh mereka.

Untuk rekod, MAIPs mempunyai pengalaman kolaborasi bersama-sama Muhammadiyah Indonesia dalam menubuhkan Universiti Muhammadiyah Malaysia (UMAM) di Padang Besar, Perlis, selain mempunyai hubungan rapat dengan pihak enam Majlis Agama di Wilayah persisiran Laut Andaman, Thailand.

Selain itu, MAIPs juga pernah menyumbangkan sebuah Kompleks pendidikan yang dijadikan Fakulti al-Quran dan As-Sunnah, Mujamma’ Tuanku Syed Sirajuddin Jamalullail, di Fatoni University (FTU), Thailand.


UiTM Pe[email protected] Bantu Tingkatkan Pendidikan Asas Golongan Asnaf

Untuk mendapatkan maklumat terkini, ikuti kami melalui Telegram

Arau – Pendidikan asas merupakan komponen penting dalam pembangunan sesebuah komuniti, yakni merupakan antara tujahan penting yang digariskan dalam kerangka Malaysia MADANI terutamanya pendidikan kepada golongan asnaf.

Pendidikan asas seperti membaca, menulis dan mengira (3M) perlu diberi penekanan untuk mengelakkan golongan asnaf ini tercicir kerana menerusi pendidikan, mereka mampu keluar dari kemiskinan.

Menyedari keperluan tersebut, UiTM Cawangan Perlis mengambil inisiatif melalui dua penganjuran Program UiTM [email protected], iaitu Program Ukhuwah Fillah bersama Teratak Rahmat dan Sumbangan MADANI Curahan Kasih selama dua hari bermula 24 hingga 25 Jun 2023.

Kedua-dua program tersebut diadakan di dua tempat berasingan, iaitu di Pusat Jagaan Teratak Rahmat, Mata Ayer dan Pusat Aktiviti Kanak-Kanak Kuala Perlis, Kuala Perlis.

Program yang dilaksanakan oleh sekumpulan pelajar dari Fakulti Sains Gunaan menerusi kursus Etika dan Pembangunan Kendiri yang diketuai oleh saudari Nur Elia Eliyana Indra Putra dan saudara Muhammad Afiq Haikal Azhar ini melibatkan penyertaan hampir sebanyak 70 orang anak-anak asnaf yang berumur bermula daripada 6 hingga 12 tahun.

Aktiviti yang dijalankan melibatkan beberapa aktiviti latihan dalam kumpulan (LDK) seperti asas matematik, asas membaca melalui permainan papan kenyataan (board game), bina jambatan, teka-teki dan aktiviti mencanting batik.

Penganjuran program ini dapat mencitrakan keperluan untuk terus membantu komuniti yang memerlukan, sekali gus meningkatkan kemahiran 3M dalam kalangan kumpulan sasar.

Selain itu, program ini turut membantu untuk mewujudkan rasa kesedaran dan tanggungjawab sosial dalam kalangan pelajar UiTM Cawangan Perlis bagi membantu masyarakat setempat secara sukarela.

Penasihat program, Puan Eliy Nazira Mat Nazir mengatakan bahawa aktiviti sedemikian sangat sesuai dilakukan oleh pelajar kerana mampu mewujudkan rasa empati dalam diri.

Para pelajar ini juga dapat mempraktikkan kemahiran asas yang dipelajari dalam kelas seperti penyelesaian masalah, perancangan dan penyelesaian projek, kerja berpasukan, dan komunikasi yang berkesan.

Kemahiran ini dapat membantu mereka cemerlang dalam bidang kerjaya pilihan mereka kelak.


Musim Durian dan Orang Kita

Musim durian kembali lagi tahun ini dengan hasil yang jauh lebih meriah berbanding dengan tahun sebelumnya. Boleh dikatakan merata-rata tempat di seluruh Malaysia akan diadakan kenduri dan pesta durian. Walaupun masih terdapat rungutan bahawa harga buah ini yang semakin mahal, tetapi nampaknya jualan raja buah ini tetap rancak. Pengusaha durian juga boleh menarik nafas lega pada tahun ini kerana mereka mampu memasarkan hasil mereka ke seluruh negara berbanding dengan semasa negara dilanda pandemik. Jika dahulu, buah ini hanya digemari oleh orang Melayu sahaja, namun kini kaum lain turut sama tidak melepaskan peluang untuk menikmati raja buah ini. Musim durian sememangnya musim yang paling dinanti-nantikan oleh seluruh masyarakat Malaysia.

Durian atau nama saintifiknya durio merupakan buah tropika bermusim yang paling popular dan diminati ramai bukan sahaja di negara kita, malah juga di kebanyakan negara Asia Tenggara. Nama saintifik durio dikatakan berasal daripada perkataan Melayu, iaitu “duri”. Buahnya yang berduri tajam dan mengeluarkan aroma yang cukup kuat apabila sudah masak menjadikannya antara buah yang cukup istimewa. Isinya pula mempunyai rasa yang cukup unik dan tidak boleh ditemukan pada buah-buahan yang lain kerana gabungan lemak, manis dan sedikit pahit yang secukup rasa. Jika di Sabah pula terdapat durian yang isinya berwarna merah atau dikenali sebagai Marahang ataupun Maraang dalam kalangan penduduk di sana. Segala keistimewaan dan keunikan ciri yang ada pada durian ini menyebabkannya digelar “Raja Buah”.

Durian merupakan antara makanan yang boleh menyatukan dan juga boleh memecahbelahkan hubungan. Walaupun hanya sekadar seloroh semata-mata, namun jika difikirkan kembali, hal tersebut ada benarnya. Ada adik beradik yang bermasam muka kerana masing-masing hanya pulang ke kampung apabila tibanya musim durian tetapi apabila perlu menebas kebun durian, semuanya tidak pulang dan perkara ini juga tertulis dalam lirik lagu nyanyian Mr. Os yang berbunyi “musim deghoyan banyok sedare mare (ramey-ramey), Bila nebas, seko tak nampak muke (memang gitu)”. Bahkan, pemilik kebun durian juga bergelar orang kaya apabila musimnya tiba sehingga berlagak dengan orang sekeliling sebagaimana bait-bait lirik dalam dua rangkap lagu Durian Dah Berbunga tersebut.

Bukan sahaja antara adik-beradik dan saudara mara, durian juga boleh menjadi punca pergaduhan antara pembeli dengan penjual kerana tidak berpuas hati dengan kualiti isinya. Harga raja buah ini yang boleh tahan mahalnya sering menimbulkan ketidakpuasan hati dalam kalangan para pembeli. Tambahan pula, ada antara penjual yang mengambil sikap lepas tangan dan mengambil kesempatan ketika berjual beli buah kayangan ini. Durian juga merupakan antara lambang kekayaan orang dahulu terutamanya bagi orang Perak. Semakin luas saiz dusun durian yang dimiliki oleh seseorang, maka semakin tinggilah status kekayaan pemiliknya. Namun begitu, pemilik kebun durian pada masa ini juga masih digelar orang kaya berikutan harganya yang sentiasa meningkat saban tahun. Jika tidak, mana mungkin banyak pihak yang masih berlumba-lumba mahu mengusahakan tanaman buah yang digelar raja buah ini.

Walaupun durian digemari oleh ramai orang, namun masih terdapat segelintir masyarakat yang tidak meminatinya kerana baunya yang terlalu kuat sehingga boleh menyebabkan sakit kepala terutamanya bagi orang Barat. Sebagai contoh, pada tahun 2020, terdapat kejadian melibatkan 12 orang berbangsa Jerman yang bertugas sebagai pekerja pos dibawa ke hospital untuk rawatan lanjut apabila pengsan selepas terhidu bau durian. Manakala, seorang penyewa di kedai di Canberra, Australia pula menghubungi anggota bomba kerana dikatakan berlakunya kebocoran gas dalam premis miliknya sedangkan bau tersebut merupakan aroma buah durian. Individu yang tidak menyukai bau durian acap kali menyamakan aroma durian sebagi bau yang tidak sedap seperti bau gas. Bagi orang Malaysia yang terkenal dengan jolokan “hantu durian”, bau tersebut berbau wangi dan harum sehingga mereka tidak sabar untuk menikmatinya.

Raja buah ini boleh dinikmati dengan pelbagai cara. Ada yang suka makan isi segarnya sahaja, ada yang gemar makan durian bersama pulut dan ada juga yang gemar menikmati perisanya dalam pelbagai sajian hidangan lain. Tempoyak merupakan makanan berasaskan durian yang popular dalam kalangan orang kita terutamanya bagi orang Pahang amnya dan daerah Temerloh khasnya. Sehingga kini, Temerloh terkenal dengan keenakan gulai tempoyak ikan patin. Tempoyak dibuat daripada isi buah durian yang diasingkan daripada bijinya dan akan disimpan dalam suhu bilik bagi proses penapaian. Namun begitu, tempoyak tidak dimakan begitu sahaja tetapi dicampurkan dalam masakan seperti gulai tempoyak ikan patin dan pais ikan tempoyak ataupun dibuat sambal tempoyak. Walau bagaimanapun, hal ini bukanlah sesuatu yang menghairankan kerana penggemar durian tidak semestinya menggemari hidangan berasaskan tempoyak sedangkan tempoyak asalnya daripada isi durian. Selain hidangan tradisi tersebut, durian juga kerap kali dijadikan sebagai perasa dalam pencuci mulut seperti kek, aiskrim, tart dan sebagainya.

Raja buah ini juga menjadi industri yang semakin popular dalam kalangan masyarakat semenjak harga pasaran durian terutamanya durian premium melonjak tinggi disebabkan pasarannya telah melebar ke luar negara khususnya negara China. Pertumbuhan dan permintaan eksport durian Malaysia juga membuktikan bahawa durian mampu menjadi penyumbang kepada pertumbuhan ekonomi negara selain mengangkat sektor pertanian negara. Pasaran eksport terbesar durian negara kita ialah China dan rakyat negara tersebut juga menganggap durian Malaysia adalah antara yang terbaik di dunia jika dibandingkan dengan negara lain yang turut mengeluarkan durian di rantau Asia Tenggara. Eksport durian ke luar negara melibatkan tiga jenis, iaitu dalam bentuk buah asal, ulas dan pes isi durian mengikut jenis serta kualiti durian.

Durian juga kini merupakan antara faktor yang mampu menjadi daya tarikan pelancong ke Malaysia selain pelancong domestik. Hal ini demikian kerana pelancong dari negara China contohnya sangat menggemari keenakan raja buah ini. Kejohanan Durian Sedunia Edisi Malaysia 2022 yang berlangsung di Bangi Golf Resort (BGR) pada awal bulan Julai tahun lepas merupakan antara bukti bahawa raja buah mampu merancakkan sektor pelancongan negara apabila tempahan bilik sepanjang acara berlangsung dibanjiri oleh peminat durian dalam jumlah yang ramai. Kejohanan tersebut merupakan acara yang paling menarik dalam Festival dan Anugerah Durian BGR yang diperkenalkan sejak tahun 2018 dalam usaha mempromosikan segmen pelancongan dengan tarikan utama, iaitu buah durian. Bahkan, Tourism Malaysia turut menganjurkan Program Pakej Durian pada tahun ini sebagai satu daripada usaha merancakkan semula aktiviti pelancongan terutamanya pelancongan domestik di negara kita.

Walaupun Malaysia tidak mengalami empat musim, tetapi negara ini tetap mempunyai keistimewaannya yang tersendiri kerana terdapat musim buah-buahan tempatan seperti musim buah durian. Keterujaan masyarakat apabila tibanya musim durian luruh seakan-akan menikmati musim turunnya salji. Begitulah perumpamaannya. Rakyat Malaysia teruja melihat deretan gerai di tepi jalan yang menjual raja buah ini dan menikmati aroma daripada pelbagai jenis durian. Bukan itu sahaja, musim durian juga menyebabkan beberapa buah lokasi seperti Balik Pulau di Pulau Pinang menjadi tumpuan orang ramai terutamanya para penggemar durian. Musim raja buah ini juga dianggap sebagai musim berhimpunnya sanak saudara yang mempunyai dusun durian selain ketika sambutan perayaan. Harga durian yang lebih murah pada tahun ini membolehkan masyarakat daripada pelbagai golongan turut dapat menikmatinya.


Lari Cukai: Negara Miskin Terus Miskin?

Untuk mendapatkan maklumat terkini, ikuti kami melalui Telegram

Sebelum ini, pernah dibahaskan tentang amalan Teori Kelebihan Berbanding dalam bidang ekonomi sehingga menyebabkan negara kaya itu terus kaya dan negara miskin pula terus miskin. Hal ini demikian kerana negara miskin yang mempunyai kelebihan dalam sektor pertanian berbanding dengan negara kaya yang kelebihannya pada sektor kilang, digesa supaya menumpukan perhatian terhadap sektor pertanian semata-mata.

Sudahlah hasil pertanian itu tidak setinggi yang diperoleh daripada hasil perkilangan, serangan penyakit dan serangga serta malapetaka alam juga menjejaskan produktiviti pengeluaran pertanian berkenaan. Sebagai contoh, produktiviti hasil pertanian akan terus menurun disebabkan menurunnya kualiti tanah yang telah digunakan berulang kali. Hasil pengeluaran perkilangan bukan sahaja tidak berdepan dengan hambatan seperti  ini, malah melalui faedah ekonomi yang membolehkan pengeluaran dihasilkan dengan kuantiti yang berlipat ganda, manakala dari segi kosnta pula didapati jauh lebih rendah.

Dalam hal ini, tentunya terdapat banyak faktor lain yang menyebabkan negara yang kaya itu terus kaya dan negara miskin  pula masih berdepan dengan kemiskinan selain daripada aplikasi doktrin Teori Kelebihan Berbanding itu. Dalam makalah ini, perbincangan tertumpu pada masalah kegiatan firma lari cukai sebagai faktor golongan miskin terus kekal miskin dengan cuba menjawab persoalan, iaitu mengapakah hasil cukai negara tidak meningkat dengan kadar yang sepatutnya sedangkan keluaran negara kasar tetap meningkat? Sebagai permulaannya, wajar dicatatkan dua perkara penting ini. Pertama, dengan adanya kutipan cukai ini, negara dapat mengagihkan hasil berkenaan untuk tujuan kebajikan masyarakat selain daripada pembangunan infrastruktur. Kedua, semua negara bersaing untuk menurunkan kadar cukai korporatnya bagi menarik pelaburan asing ke dalam negaranya. Perkara kedua ini perlu dilakukan walaupun  para pembuat dasar tahu bahawa cukai yang rendah menjadikan negara tersebut lebih sukar untuk menyediakan kemudahan awam seperti infrastruktur, pendidikan dan kebajikan masyarakat seperti yang dinyatakan tadi.

Arus globalisasi wajar difahami dengan tidak setakat mendorong persaingan mendapatkan upah buruh yang rendah, tetapi juga persaingan sesama negara untuk menurunkan cukai korporatnya dan situasi ini menambahkan lagi kesukaran pengagihan bantuan kepada golongan kelas bawahan atau kelas miskin. Syarikat gergasi atau transnational corporation (TNC) bersaing sesama mereka di arena antarabangsa bagi melipatgandakan keuntungan dengan bersaing melabur di negara yang sanggup mengurangkan cukai. Hal ini pula mesti dilakukan oleh mereka bagi membolehkan syarikat gergasi itu berdaya saing pada peringkat antarabangsa. Bagi memastikan keuntungan mereka tetap tinggi, ada antara TNC berkenaan lari daripada membayar cukai.

Dalam hal ini, ada sesetengah negara yang langsung tidak mengenakan cukai korporat atau memberikan levi minimum atau kadar cukai yang sangat rendah kepada syarikat gergasi yang melabur di dalam negaranya. Negara berkenaan termasuklah UAE, Luxembourg, Bahamas, Bermuda dan banyak lagi. Oleh sebab TNC bergerak pada peringkat antarabangsa, maka mereka boleh membuka banyak akaun di negara-negara pelaburannya. Hal ini bermakna, jika mereka mahu lari daripada cukai, mereka boleh memindahkan kiraan untung perniagaannya daripada negara yang bercukai tinggi kepada negara yang rendah atau memberikan levi minimum daripada mengenakan cukai yang tinggi ini. Malah ada organisasi tertentu yang memberikan khidmat perundingan kepada TNC tentang cara untuk mengelakkan mereka daripada membayar cukai, misalnya melalui teknik lari cukai dengan mengambil kesempatan daripada perbezaan peraturan perdagangan antara negara atau antara peraturan cukai negara.

Terdapat laporan yang menyatakan bahawa kes pengelakan cukai ini amat mengejutkan kerana bukan sahaja melibatkan TNC yang terkenal tetapi juga melibatkan tokoh terkenal. TNC boleh lari daripada membayar cukai dengan mengubahsuai catatan sistem perakaunannya secara “manipulasi kreatif” dengan cara menukar tempat mereka membayar sebahagian besar cukai mereka walaupun sebenarnya mereka tidak mengubah tempat mereka menghasilkan atau menjual barangan dan perkhidmatan.

Saga Skandal Cukai Antarabangsa ini tidak lagi tertutup. Skandal lari cukai ini bukan lagi rahsia. Lawat sahaja laman web Konsortium Wartawan Penyiasatan Antarabangsa di www.icij.org/project/luxembourg-leaks, kita akan dapati aktiviti lari daripada cukai ini begitu berleluasa. Bagi sesiapa yang pernah meneliti laporan lari cukai skandal LuxLeaks 2014 dan Swiss Leaks 2015, serta skandal yang dikaitkan dengan Panama Papers, mereka akan tahu betapa syarikat dan nama-nama terkenal terlibat dengan kegiatan seumpama ini.

Pakar ekonomi mula melihat terdapat pola tertentu dan kategori aktiviti lari cukai ini. Fenomena lari cukai ini disebut dengan istilah seperti syurga cukai (tax havens), harga pindahan (transfer pricing) serta penyongsangan cukai (tax inversions). Sebagai contoh, aktiviti lari cukai jenis syurga cukai ialah kegiatan pengelakan cukai TNC yang berlaku di sesebuah negara apabila terdapat negara yang dikenakan kadar cukai korporat lebih rendah dengan peraturan kewangannya begitu longgar.

TNC sering cuba untuk memindahkan sebanyak mungkin kiraan cukai daripada keuntungan global mereka ke syurga cukai ini. Hal ini kebiasaannya dilakukan dengan mengira keuntungan mereka secara memindahkan kiraan berkenaan di atas kertas antara pelbagai  jaringan TNC di beberapa buah negara yang menunjukkan keuntungan berakhir apabila TNC dikatakan tidak terlibat dalam sebarang pengeluaran. Kewujudan anak syarikat atau cawangan syarikat di tempat-tempat syurga cukai ini lebih bertujuan untuk memudahkan transaksi perniagaan dan kegiatan lari cukai berkenaan. Di negara syurga cukai berkenaan, firma berkenaan tidak memiliki banyak pekerja atau menjual banyak barangan. Perkara seperti inilah yang menjadi bidang tujahan Kimberly Clausing (Ahli Ekonomi Amerika Syarikat) dalam memahami fenomena lari cukai berkenaan.

Dalam satu catatan yang lain pula, di Amerika Syarikat, sebagaimana yang dicatatkan oleh Balaam dan Dillman (2019) kira-kira 80 peratus daripada semua syarikat yang didagangkan secara terbuka dan lebih dua pertiga daripada syarikat yang tersenarai dalam Fortune 500 didaftarkan atau diperbadankan di Delaware. Delaware ini merupakan wilayah kecil yang merupakan syurga cukai dan berkompromi dengan cukai yang berkaitan dengan keuntungan firma daripada hak harta intelek seperti tanda dagangan (trade mark), hak cipta (copy rights) dan pajakan (leasing).

Memang benar telah ada dan banyak usaha dilakukan bagi membanteras kegiatan lari cukai seperti ini. Usaha OECD mendapat sokongan meluas daripada pelbagai pihak apabila pada tahun 2017, hampir 70 negara menandatangani satu konvensyen multilateral ke atas kegiatan pengelakan atau lari cukai yang dinyatakan sebelum ini. Kumpulan masyarakat sivil antarabangsa juga berperanan besar dalam memperjuangkan isu ini, misalnya seperti yang diusahakan oleh The Global Alliance for Tax Justice (GATJ).  Kumpulan ini telah  mendesak dengan kuat supaya semua negara bertindak tegas terhadap kegiatan lari cukai jenis cukai korporat berkenaan. Gerakan seumpama ini amat sedar bahawa kegiatan tidak bermaruah ini amat merugikan negara miskin atau berpendapatan rendah. Mereka mahu supaya peraturan dibuat agar cukai kepada TNC itu mesti dibayar berdasarkan aktiviti ekonomi sebenar TNC melabur dan mesti diukur berdasarkan hasil jualan atau aset  mereka.

Kebanyakan daripada kita menjangkakan bahawa semua kerajaan akan bertindak tegas terhadap kegiatan lari cukai ini untuk meningkatkan hasil kerajaan. Sebenarnya, ada beberapa jenis kegiatan lari cukai atau lebih tepatnya strategi “pengecilan” cukai itu secara teknikalnya sah dan sesetengah kerajaan di dunia ini khuatir jika tindakan keras ke atas TNC akan menjejaskan pelaburan langsung ke dalam negaranya. Mesej moralnya, kita perlu cakna tentang adanya strategi lari cukai yang cukup licik ini. Hal ini akan dapat membantu negara kita menyediakan langkah berhikmah bagi memastikan peraturan cukai yang dibuat sebelum ini tidak longgar dan pada masa yang sama pelaburan sedia ada dalam negara juga tidak keluar. Perkara ini mudah untuk dilaksanakan, ibarat menarik rambut dalam tepung, rambut tidak putus, tepung tidak berselerak.

Profesor Dr. Makmor Tumin, Jabatan Sains Politik, Pentadbiran Awam dan Pengajian Pembangunan,Fakulti Perniagaan dan Ekonomi, Universiti Malaya.


Karyawan DBP Diraikan dalam Majlis Penyampaian AP dan APC 2022

Kuala Lumpur – Karyawan Dewan Bahasa dan Pustaka (DBP) telah diraikan dalam Majlis Penyampian Sijil Anugerah Perkhidmatan Cemerlang (APC) Tahun 2022 dan Anugerah Perkhidmatan (AP) yang diadakan di Balai Budaya Tun Syed Nasir, Wisma DBP pada hari ini. Majlis penyampaian ini disempurnakan oleh YBhg. Dato’ Indera Nik Nasarudin bin Mohd Zawawi, Ketua Setiausaha Kementerian Pendidikan Malaysia (KPM).

Dalam majlis ini, sebanyak 150 orang karyawan DBP telah menerima penghargaan atas perkhidmatan cemerlang yang diberikan, iaitu sebanyak 86 orang penerima AP dan 96 orang penerima APC.

Dalam majlis tersebut, YBhg. Dato’ Indera Nik Nasarudin bin Mohd Zawawi, Ketua Setiausaha KPM berkata, “Majlis apresiasi ini dapat dijadikan sebagai simbol penghargaan DBP kepada pegawainya yang telah membuktikan kecemerlangan dan kesetiaan terhadap DBP selain mempunyai disiplin yang baik melalui pelibatan dalam pelbagai kegiatan luar.”

Dalam bekerja, kreativiti adalah penting. Kecemerlangan DBP terletak pada kehebatan warganya. Kreativiti merupakan aset utama yang menyumbang kepada kejayaan sesebuah organisasi. Jadi kita kena ingat, jika runtuhnya nilai dalam organisasi akan menyebabkan pelbagai kepincangan dalam organisasi berlaku, contohnya seperti penyelewengan, salah guna kuasa, rasuah dan sebagainya.

Selain itu, YBhg. Dato’ Indera Nik Nasarudin juga berharap agar penghargaan ini dapat dijadikan sebagai contoh dan daya penarik kepada pegawai lain untuk bersama-sama meningkatkan taraf perkhidmatan demi mencapai matlamat organisasi dan menggalakkan persaingan yang sihat dalam kalangan pekerja untuk bersama-sama bertekad memajukan diri dan organisasi.

Dalam majlis tersebut juga turut diadakan Majlis Penandatanganan Memorandum Persefahaman (MoU) antara Dewan Bahasa dan Pustaka dengan Perbadanan Tabung Pendidikan Tinggi Nasional (PTPTN) yang disempurnakan oleh YBrs. Tuan Haji Md. Johari bin Hasan, Timbalan Ketua Pengarah (Dasar), DBP; dan YBrs. Encik Ahmad Dasuki bin Abdul Majid, Ketua Eksekutif PTPTN; dan disaksikan oleh YBhg. Dato’ Indera Nik Nasarudin bin Mohd Zawawi, Ketua Setiausaha, KPM; YBrs. Encik Zainal bin Abas, Pengarah Bahagian Sumber dan Teknologi Pendidikan, KPM; YBrs. Tuan Haji Razali bin Che Mat, Pengarah Jabatan Dasar dan Penyelidikan, DBP; dan YBrs. Puan Wan Zawiyah binti Wan Abu Bakar, Pengurus Besar Kanan, PTPTN.

Majlis Penandatanganan Memorandum Persefahaman (MoU) antara DBP dengan PTPTN ini merupakan kerjasama yang diadakan untuk membudayakan penabungan Skim Simpanan Pendidikan Nasional (SSPN) bagi seluruh warga DBP melalui pelbagai program promosi produk, program sahabat PTPTN, kolaborasi program tanggungjawab sosial korporat, dan inisiatif lain yang berkemungkinan dapat diusahakan bersama-sama.

YBrs. Tuan Haji Md. Johari bin Hasan sewaktu menyampaikan ucapan alu-aluannya berkata:

Sebenarnya satu daripada produk PTPTN, iaitu Skim Simpanan Pendidikan Nasional (SSPN) Prime akan menjadi satu daripada bentuk pengiktirafan Anugerah Perkhidmatan Cemerlang DBP mulai tahun ini selain daripada Sijil Perkhidmatan Cemerlang. Langkah ini diharap dapat memupuk sikap menabung bagi tujuan pendidikan anak-anak, di samping memberikan manfaat lain seperti dividen, pelepasan cukai, perlindungan takaful, geran sepadan percuma, patuh syariah, dan simpanan yang dijamin oleh kerajaan.

YBrs. Tuan Haji Md. Johari bin Hasan juga berharap agar pengiktirafan AP dan APC ini dapat dijadikan sebagai contoh serta memberikan pengaruh kepada amalan budaya kerja berprestasi tinggi dan berinovasi dalam kalangan warga DBP.

AP DBP telah diwujudkan pada tahun 1970 dan merupakan penghargaan DBP kepada staf yang menunjukkan kesetiaan untuk terus memberikan khidmat bakti yang terbaik kepada DBP. Kriteria pemilihan adalah berdasarkan tempoh perkhidmatan yang melayakkan staf yang telah berkhidmat selama 15, 20, 25, 30, 35 dan 37 tahun dan tertakluk pada syarat yang tertentu.

Kesemua 86 orang orang penerima AP tersebut menerima sijil penghargaan dan sijil simpanan premium mengikut tempoh perkhidmatan masing-masing. Perkhidmatan 15 tahun (sijil simpanan premium RM200.00); perkhidmatan 20 tahun (sijil simpanan premium RM350.00); perkhidmatan 25 tahun (sijil simpanan premium RM500.00); perkhidmatan 30 tahun (sijil simpanan premium RM750.00); perkhidmatan 35 tahun (sijil simpanan premium RM1000.00); dan perkhidmatan 37 tahun (sijil simpanan premium RM5000.00).

Sementara itu, APC merupakan penghargaan daripada kerajaan kepada anggota Perkhidmatan Awam yang telah memberikan perkhidmatan yang cemerlang.  Anggota yang layak dipertimbangkan untuk diberikan APC ialah anggota dalam semua kumpulan, gred dan kategori yang dilantik untuk berkhidmat secara tetap, sementara atau kontrak. Pemilihan adalah berdasarkan garis panduan dalam Pekeliling Perkhidmatan Bilangan 13 Tahun 2012 dan juga kriteria tambahan pemilihan penerima APC DBP yang ditetapkan oleh Mesyuarat Panel Pembangunan Sumber Manusia DBP.

Kesemua 64 orang penerima APC 2022 menerima Sijil Perkhidmatan Cemerlang, Hadiah Prestasi sebanyak RM1000.00 dan diberikan peluang dalam pencalonan untuk menerima pingat, bintang dan darjah kebesaran persekutuan dan negeri.

Sebelum mengakhiri ucapan, YBhg. Dato’ Indera Nik Nasarudin bin Mohd Zawawi turut berpesan kepada seluruh warga DBP agar bijak menyeimbangkan antara kehidupan dengan kerjaya kerana perkara ini merupakan titik tolak kepada kesejahteraan mental dan emosi seseorang individu dan seterusnya mampu membantu DBP mengharungi pelbagai cabaran untuk terus kekal relevan.


Tawaran Masuk ke Tingkatan Enam Diumumkan pada 3 Julai

Untuk mendapatkan maklumat terkini, ikuti kami melalui Telegram

Putrajaya – Kementerian Pendidikan Malaysia (KPM) memaklumkan bahawa keputusan tawaran bagi kemasukan ke Tingkatan Enam tahun 2023 diumumkan pada 3 Julai 2023 kelak.

Menurut KPM, murid lepasan peperiksaan Sijil Pelajaran Malaysia (SPM) tahun 2022 boleh membuat semakan keputusan tawaran dan pendaftaran melalui dua kaedah, iaitu secara dalam talian atau sekolah masing-masing.

Murid yang ditawarkan ke Tingkatan Enam perlu melapor diri pada 16 Julai 2023 bagi sekolah-sekolah dalam negeri kumpulan A dan 17 Julai 2023 bagi sekolah-sekolah dalam negeri kumpulan B di Kolej atau Pusat Tingkatan Enam yang dinyatakan dalam surat tawaran.

Bagi ambilan rayuan, tarikh lapor diri adalah pada 25 Julai 2023.

Namun begitu, bagi murid yang tidak menerima tawaran, KPM mengatakan bahawa permohonan rayuan boleh dilakukan secara dalam talian mulai 3 hingga 17 Julai 2023. Bagi murid yang tidak mempunyai capaian Internet pula, rayuan boleh dilakukan melalui sekolah masing-masing

Keputusan permohonan rayuan kemasukan ke Tingkatan Enam Semester 1 Tahun 2023 akan dimaklumkan pada 24 Julai 2023 melalui portal yang sama.

Bagi murid yang tidak mempunyai capaian internet, keputusan permohonan rayuan akan dimaklumkan oleh pihak sekolah pada tarikh yang sama.

KPM sentiasa berusaha untuk menawarkan peluang pendidikan terbaik untuk anak-anak selaras dengan hasrat membangunkan Malaysia MADANI.


Salah Siapa Remaja Memberontak?

Saya sendiri tidak memahami akan perangai anak saya. Pertanyaan saya tidak dijawab, kalau dijawab sekalipun sekadar jawapan ‘ya’ atau ‘tak’ dan dalam keadaan yang lain, jawapannya pasti menjengkelkan. Apabila saya menasihatinya untuk berhati-hati apabila keluar bersama-sama rakannya, hal itu pasti mewujudkan keadaan tegang antara saya dengannya seolah-olah saya sebagai ibunya tidak layak untuk menasihatinya.

Panggilan telefon saya tidak dijawab, sebagai ibu sudah pasti saya ingin mengetahui apa-apa yang anak saya lakukan, makan atau minumnya dan di mana beliau berada, namun berkali-kali saya hubungi untuk bertanya akan hal itu, namun panggilan saya tidak berjawab meskipun beliau sedang aktif di aplikasi WhatsApp.

Anak-anak lebih gemar menyendiri. Berkurung di dalam bilik dan tidak mengendahkan apa-apa yang berlaku di sekelilingnya. Mereka hanya akan keluar dari bilik untuk makan atau minum. Apabila ada keperluan mereka yang perlu dipenuhi, mereka akan cuba mewujudkan suasana mesra dan selepas tuntutan itu dipenuhi, mereka tidak lagi peduli akan perkara yang lain.

Tiga rungutan yang dirakamkan daripada tiga orang ibu dan bapa remaja berusia 15 tahun hingga 18 tahun itu membuktikan wujudnya kekeliruan yang membawa kekecewaan terhadap anak mereka. Malah ada dalam kalangan ibu bapa yang menyalahkan diri sendiri seakan-akan mereka gagal mendidik anak lebih-lebih lagi ada dalam kalangan ibu bapa ini yang bekerja. Mereka juga menyatakan rasa kekecewaan mereka apabila ada anak dalam kalangan rakan mereka yang memiliki sikap yang berlawanan daripada sikap yang ditonjolkan oleh anak mereka.

“Anak rakan sekerja saya amat menghormati ibu bapanya. Sopan ketika berbicara dan tidak pernah mengendahkan kata-kata ibu dan ayah mereka. Hal ini menjadikan saya tertanya-tanya, di manakah silap saya dalam mendidik anak sendiri?” Luah Puan Lyiana Aziz, 53 tahun, berasal dari Kuala Lumpur.

Menurut kajian Science ABC, pada hakikatnya remaja cenderung untuk menunjukkan tingkah laku memberontak kerana gabungan beberapa faktor, iaitu hormon, perkembangan tingkah laku, masyarakat, alam sekitar dan juga teknologi. Faktor ini membawa kepada tingkah laku yang mencabar kuasa, menunjukkan kebebasan, menggalakkan hujah dan mencari perhatian. Maka itu, Science ABC merumuskan perubahan tingkah laku ini sebagai memberontak!

Persoalannya, apakah faktor yang mencetuskan pemberontakan dalam diri remaja?

Meskipun meramal tindakan dan niat remaja merupakan perbuatan yang sukar dilakukan, tetapi masih wujud beberapa perkaitan dalam perubahan tingkah laku golongan muda ini. Walaupun pengalaman setiap individu adalah berbeza, namun banyak pakar psikologi mengenal pasti perubahan tersebut dengan mengaitkannya dengan beberapa faktor utama, antaranya termasuklah perkembangan neurologi, perubahan hormon, peranan pihak berautoriti, pengaruh media sosial dan mencari penerimaan serta perhatian.

Setiap manusia akan melalui perkembangan neurologi pada usia 13 tahun hingga 19 tahun. Paling ketara, pada usia ini, korteks prefrontal otak sedang berkembang yang banyak berkait rapat dengan pembangunan personaliti, perancangan, penaakulan logik dan struktur pertuturan. Penaakulan logik dan kapasiti ini akan mendorong penaakulan dan pertuturan yang kompleks, iaitu sama dengan keupayaan untuk berhujah dengan lebih berkesan. Korteks prefrontal bukan satu-satunya bahagian otak yang berkembang dalam tempoh yang mencabar itu, tetapi brainstem, occipital lobe, parietal lobe dan serebelum juga akan sangat berbeza pada usia 10 tahun berbanding dengan mereka yang berusia 20 tahun. Keadaan ini akan mempengaruhi segala-galanya, iaitu daripada pemprosesan bahasa dan pembentukan pertuturan kepada kapasiti ingatan –  semuanya memupuk perkembangan dalam diri seseorang remaja.

Perubahan hormon juga menjadi faktor utama remaja memberontak. Banyak orang menyebut perubahan hormon sebagai akil baligh. Hal ini bermakna dari segi fisiologi remaja mengalami perkembangan besar hormon baharu, iaitu hipotalamus. Dalam hal ini, kanak-kanak perempuan mengalami peningkatan estrogen, manakala kanak-kanak lelaki melalui peningkatan testosteron. Kanak-kanak perempuan akan mula datang haid, berlaku perubahan saiz pada payudara, perubahan bulu badan dan bau badan. Kanak-kanak lelaki pula akan melalui perubahan pada alat sulit, bulu pada kemaluan, suara dan bulu pada bahagian tertentu di wajah mereka. Pada ketika ini, bentuk badan mereka akan berubah dengan pantas dan otak mereka pada dasarnya akan bertindak balas terhadap bahan kimia baharu dalam masa yang nyata. Emosi yang meningkat dan tahap keagresifan dan spontan yang lebih tinggi akan turut berlaku.

Seorang kanak-kanak mempunyai autonomi yang sangat kurang memandangkan kebanyakan kanak-kanak sangat bergantung pada ibu bapa atau penjaga sebelum usia remaja mereka. Makanan yang mereka makan, tempat yang mereka pergi, mainan yang mereka mainkan dan hiburan yang mereka terima pada dasarnya dipilih oleh orang lain. Pada zaman remaja, apabila keupayaan mereka untuk membuat pilihan sendiri berkembang, remaja ingin mencipta identiti mereka sendiri. Daripada bergantung pada bimbingan dan kawalan ibu bapa mereka, remaja lebih bereksperimen dan ingin mencuba perkara baharu untuk menentukan perkara yang difikirkan lebih sesuai dengan personaliti mereka yang sedang berkembang.

Dalam sesetengah kes, remaja akan beralih kepada sikap yang keterlaluan, iaitu yang bertentangan dengan semua yang mereka ketahui atau lalui  sebelum ini, antaranya termasuklah pemberontakan secara terang-terangan. Pada ketika ini, ibu bapa akan berasa jengkel dengan perubahan tersebut kerana mereka dilihat seolah-olah seperti “terlepas daripada landasan“ atau tidak menghormati “nilai kekeluargaan“.

Apabila remaja meningkatkan keupayaan mereka untuk menaakul, berhujah dan bertanya “mengapa?“, konflik akan mula meletus. Mereka juga berasa kurang takut terhadap pematuhan disiplin di rumah kerana remaja mula mengenali bahawa ibu bapa mereka sebagai manusia biasa yang juga tidak memiliki kesempurnaan.

Pada tahap ini, remaja mula bertindak menentang ibu bapa, guru atau pihak berkuasa seperti polis. Hal ini dikatakan demikian kerana remaja dikatakan menolak had (peraturan) yang sentiasa ada. Kebencian terhadap kawalan boleh berkembang pada tahap ini yang pada akhirnya mendorong remaja untuk melanggar peraturan dan bereksperimen dengan perkara yang sebelum ini dilarang.

Remaja pada hari ini mempunyai juga faktor baharu yang besar dalam tingkah laku dan personaliti mereka, iaitu Internet, dan lebih khusus lagi, media sosial. Platform ini telah menjadi begitu meluas dalam kehidupan mereka sehingga kita sendiri hampir tidak menyedari akan ketagihan kolektif yang berlaku, tetapi yang pasti pengaruhnya tidak dapat dinafikan. Remaja secara tradisinya arif dalam hal kemajuan sains dan teknologi baharu, khususnya media sosial.

Dalam hal ini, kehidupan dan pemikiran kita kini boleh dikongsikan dengan ratusan, ribuan atau jutaan orang dengan satu klik. Terdapat juga berbilion laman web yang mengandungi pengetahuan kolektif, pengeluaran dan tingkah laku manusia. Pendedahan terhadap maklumat di Internet ini mendedahkan lagi remaja terhadap banyak perkara antaranya termasuklah penerokaan seksual dan definisi identiti. Dalam hal ini, media sosial menjadi sempadan baharu bagi ekspresi dan pemberontakan remaja. Inilah cabaran baharu untuk ibu bapa pada masa kini dan akan datang.

Sebahagian besar obsesi remaja di media sosial adalah keinginan untuk diterima oleh banyak orang. Maka itu, tanda suka dan kongsi menjadi sesuatu yang penting untuk remaja. Selain itu, remaja sememangnya mendambakan perhatian khususnya yang berkait dengan keperibadian dan pencapaian mereka dan mengiktiraf mereka sebagai individu yang sempurna. Walau bagaimanapun, bagi remaja yang mempunyai adik-beradik, mereka akan berusaha mendapatkan perhatian daripada rakan sebaya mereka atau sumber luar yang lain. Tingkah laku mencari perhatian ini mungkin akan diterima secara positif atau ditolak dengan pelbagai alasan yang pastinya akan memberikan kesan kepada emosi remaja.

Maka itu, apakah ada sinar penyelesaian terhadap pemberontakan remaja ini?

Sebagai ibu bapa, anda mungkin tidak mampu memahami tingkah laku dan tindakan pelik anak anda ketika usia remaja. Remaja juga tidak semestinya memahaminya! Hal ini dikatakan demikian kerana remaja tidak mempunyai kesedaran tentang cara mereka bertindak atau tentang impak daripada tindakan mereka. Sebagai contoh, mereka menganggap bahawa menghabiskan masa di media sosial sebagai tindakan yang normal dan bukan sesuatu yang membimbangkan ibu bapa atau penjaga mereka.

Dalam hal ini, terdapat terlalu banyak pemboleh ubah untuk dipertimbangkan dalam kehidupan dan minda seorang remaja. Hal ini bukan untuk mengatakan bahawa mereka harus diberi ruang untuk tingkah laku yang kurang disenangi, tetapi ibu bapa harus mempertimbangkan bahawa  fasa remaja merupakan tempoh yang amat mengelirukan golongan tersebut. Antara cara terbaik untuk ibu bapa mengurus pemberontakan remaja termasuklah  bertenang dan mengekalkan kawalan terhadap anak mereka, serta berusaha menghormati keperluan mereka. Cubalah fahami isu mereka, tetapkan peraturan yang sesuai untuk umur dan personaliti mereka, dan wujudkan gaya keibubapaan yang sesuai dengan tindakan anak anda.

Dalam banyak keadaan, formula yang berkesan terhadap seorang remaja tidak semestinya berkesan terhadap remaja yang lain. Memahami inti pati keperibadian yang berbeza ini amat penting apabila berhadapan dengan remaja yang memberontak. Memberikan tumpuan kepada tingkah laku yang baik dan berusaha untuk mengekalkan corak komunikasi yang sihat adalah pendekatan asas yang boleh diambil oleh ibu bapa. Dalam kes pemberontakan yang serius, iaitu situasi yang membahayakan diri mereka atau orang lain, kaunseling untuk ibu bapa dan remaja boleh membantu mereka untuk membetulkan haluan kepada tingkah laku yang sihat.

Hakikatnya, menjadi ibu bapa kepada remaja bukanlah tugas yang mudah, tetapi begitu juga dengan menjadi seorang remaja! Setiap keluarga dan remaja adalah berbeza, tetapi memahami beberapa punca pemberontakan remaja adalah penting untuk dilakukan. Sebagai ibu bapa, cubalah melihat sesuatu dari perspektif remaja, hal ini sedikit banyak mampu membantu anda memahami segala proses yang berlaku. Masa remaja pasti akan berakhir – setiap remaja akan bertukar menjadi dewasa – sama ada remaja beralih kepada tingkah laku yang lebih baik atau lebih teruk, semuanya akan ditentukan setelah mereka berada di garisan penamat fasa tersebut dan beralih ke zaman dewasa.


Kajian Linguistik Klinikal Bantu Kanak-kanak Berbahasa dengan Baik

Untuk mendapatkan maklumat terkini, ikuti kami melalui Telegram

Kuala Lumpur – Wacana Penyelidikan Bahasa Siri Kelima yang bertajuk “Pengkajian Bidang Linguistik dalam Linguistik Klinikal” telah berlangsung selama sejam menerusi Studio Siaran Langsung Media Sosial  DBP pada pagi tadi.

Program bersempena dengan Dekad Bahasa Kebangsaan ini menampilkan tetamu undangan dari Universiti Sains Malaysia, Dr. Norsofiah Abu Bakar yang juga Pengerusi Rancangan Linguistik Bahagian Bahasa Melayu, Pusat Pengajian Ilmu Kemanusiaan.

Beliau yang turut ditemani oleh moderator, Dr. Junaini Kasdan berkongsi tentang penyelidikannya dalam bidang linguistik klinikal. Kajian linguistik klinikal berkaitan dengan bahasa yang tidak normal atau atipikal dalam kalangan kanak-kanak atau orang dewasa yang meliputi kajian pragmatik klinikal, sosiolinguistik klinikal, fonologi, morfologi dan sintaksis.

Penyelidikan beliau dilakukan dengan menggabungkan bidang linguistik dengan patologi bahasa. Katanya,

Saya akan dilatih cara berhadapan dengan kanak-kanak terutama yang  mengalami masalah kecelaruan bahasa. Data akan diambil berdasarkan ujian yang disemak oleh ahli terapi pertuturan bahasa supaya bersesuaian dengan minat kanak-kanak tersebut.

Kajian Dr. Norsofiah dilakukan terhadap kanak-kanak yang berumur antara enam hingga sembilan tahun untuk melihat keupayaan mereka berbahasa Melayu. Menurutnya, kajian tentang kecelaruan bahasa Melayu dalam kalangan kanak-kanak di negara ini, baik kanak-kanak normal mahupun yang normal masih rendah. Hal ini berbeza daripada kajian psikolinguistik yang cakupan datanya lebih meluas. Oleh itu,hal ini menyebabkan pengkaji linguistik klinikal mengalami kesukaran untuk mendapatkan panduan mengenai kanak-kanak yang mengalami kecelaruan bahasa perkembangan (DLD).

Beliau turut membandingkan psikolinguistik yang menggunakan teori untuk menerangkan proses sesuatu maklumat tetapi linguistik klinikal tidak menggunakan teori, malah mengambil data kanak-kanak yang berkecelaruan bahasa perkembangan, iaitu asbab perlakuan bahasa kanak-kanak tersebut menerusi kaedah kuantitatif yang lebih deskriptif.

Beliau juga menegaskan bahawa kanak-kanak DLD mempunyai pendengaran dan kognitif yang baik dan tidak mempunyai masalah artikulasi. Namun demikian, mereka masih mendapat markah yang rendah dalam mata pelajaran Bahasa Melayu kerana ketidakfahaman mereka dalam pemahaman dan penulisan.

Dalam kajian tersebut, beliau menggunakan kaedah pemahaman dan penghasilan melalui tiga aspek dalam ujian yang diajukan kepada kanak-kanak DLD dan tipikal, iaitu ayat tanya, ayat pasif dan ayat relatif. Dari sudut ayat pasif, kanak-kanak DLD tidak dapat memahami penggunaan morfem awalan “di” dengan memberikan jawapan yang sebaliknya. Begitu juga dalam ayat tanya, mereka menghadapi kekeliruan dalam penggunaan partikel “kah” . Mereka akan menghasilkan ayat aktif  yang sama seperti ayat pasif. Beliau juga berpendapat bahawa antara faktor kanak-kanak DLD tidak dapat mengenal ayat pasif kerana ayat pasif ialah variasi bahasa yang tinggi.

Berdasarkan kajian tersebut, beliau berharap agar sukatan pelajaran Bahasa Melayu dapat mengambil kira keupayaan berbahasa kanak-kanak. Hal ini dikatakan demikian kerana bidang linguistik klinikal sangat penting  untuk membantu perkembangan bahasa kanak-kanak tipikal apabila dikaitkan dengan kecelaruan bahasa kanak-kanak.


Mengoptimumkan Peranan Masjid sebagai Pusat Pendidikan

Kita baru sahaja menempuhi fenomena pandemik yang telah meragut jutaan nyawa. Ancaman global ini bukan sahaja memberikan implikasi negatif terhadap kesihatan, malah turut meragut kebebasan sosial. Dalam kebebasan yang disekat demi nyawa, berlaku perubahan penting termasuklah dalam soal pendidikan. Corak pembelajaran dan pengajaran secara fizikal telah diganti dengan corak pengajaran dan pembelajaran secara dalam talian.

Walaupun kini kita telah kembali kepada keadaan yang normal, namun kita sama sekali tidak dapat menjamin bahawa suasana ini akan berlangsung dalam tempoh yang panjang kerana banyak perkara yang memungkinkan kita kembali dalam keadaan tersebut berdasarkan variasi ancaman terkini seperti krisis ekonomi, krisis sekuriti makanan serta ancaman penyakit baharu seperti demam lembah dan jangkitan fungus “disease x” yang dianggap mungkin akan menjadi pandemik baharu. Oleh itu, kita sebenarnya perlu belajar daripada pengalaman dan sejarah yang dialami dan bersedia mengorak langkah dalam menghadapi masa depan yang tidak pasti ini.

Pengenalan konsep Madani oleh Perdana Menteri Malaysia Kesepuluh, Dato’ Seri Anwar Ibrahim sejak 19 Januari 2023 merupakan kerangka dasar yang baik dalam memartabatkan semula nama baik negara. Kerangka dasar ini seiring dengan tujuh teras utama pendidikan negara. Dalam usaha membangunkan masyarakat Madani, iaitu masyarakat yang serba maju dan mempunyai tahap tatasusila yang tinggi, pendidikan merupakan platform utama dalam merealisasikan aspirasi nasional ini. Pada hakikatnya, kesinambungan tujuan pendidikan dan masyarakat Madani terhubung dan bersinergi antara satu sama lain dalam melahirkan warganegara yang sempurna.

Sepanjang tempoh pandemik, pengenalan terhadap pendidikan digital melibatkan integrasi pendidikan yang menggabungkan aplikasi komputer dan video sebagai sumber pengajaran merupakan inisiatif yang sangat baik. Walau bagaimanapun, terdapat beberapa masalah seperti jaringan Internet yang lemah, kekurangan atau ketiadaan peranti elektronik dan suasana pembelajaran yang tidak kondusif. Keadaan ini secara lazimnya berlaku di kawasan pendalaman yang jauh dari akses kemajuan.

Sehingga 31 Disember 2020, terdapat sebanyak 10 255 buah sekolah di seluruh negara dan daripada jumlah tersebut, terdapat sebanyak 4327 buah sekolah di kawasan luar bandar. Bagi sekolah di kawasan luar bandar, sebanyak 645 buah sekolah terletak di kawasan pedalaman yang terdiri daripada 215 buah sekolah di kawasan pedalaman satu, 146 buah sekolah di kawasan pedalaman dua dan 284 buah sekolah di kawasan pedalaman tiga. Jumlah yang besar ini merupakan cabaran yang perlu dihadapi secara bersama bagi memastikan akses pendidikan dapat merentasi batasan kawasan luar bandar khususnya di pedalaman.

Sebagai sebuah institusi agung dalam kehidupan sosial masyarakat Melayu-Islam, masjid dapat memainkan fungsi utama dalam menangani masalah pendidikan setempat sekiranya berlaku sebarang ancaman global yang dapat meragut kebebasan sosial. Statistik menunjukkan bahawa masjid di negara kita merupakan antara institusi terbanyak dan pesat dibangunkan dari tahun ke tahun. Lebih 6514 buah masjid telah dibina di seluruh negara dan negeri Sabah dicatatkan sebagai negeri paling banyak masjid di Malaysia. 19 daripada jumlah masjid di seluruh negara merupakan masjid bertaraf negeri manakala selebihnya ialah 76 masjid kerajaan, 168 masjid berstatus daerah dan 6251 masjid kariah. Situasi ini menggambarkan bahawa masjid merupakan satu daripada alternatif yang dapat menyediakan akses pendidikan bagi para pelajar kerana mudah diakses meskipun di kawasan pendalaman.

Dari segi sejarahnya, masjid pada zaman Nabi Muhammad SAW pernah berfungsi sebagai pusat pendidikan agama dan pembinaan akhlak para sahabat. Di Masjid Nabawi contohnya, terdapat satu ruangan khusus di belakang yang dikenali sebagai suffah dikhaskan bagi para sahabat mempelajari tentang Islam yang kemudiannya telah ditambah baik pada zaman Khalifah Umar al-Khattab apabila beliau mendirikan kuttab yang merujuk pada sebuah tempat pembelajaran bagi kanak-kanak dan golongan dewasa. Ruangan ini dibina terpisah daripada ruangan solat dan terdapat guru-guru lantikan kerajaan yang bertanggungjawab mengajar golongan sasaran tersebut.

Pada zaman keemasan Islam pula, masjid dengan fungsi pendidikan turut dibina dan dikenali sebagai Masjid Khan. Masjid ini bukan sahaja menyediakan pendidikan, malah turut dilengkapi dengan pelbagai fasilitet bagi kemudahan para pelajar. Antaranya termasuklah kelas dan kemudahan perpustakaan yang dikelilingi dengan kedai-kedai untuk memudahkan urusan para pelajar. Yang menariknya, masjid ini juga menyediakan pusat penginapan khususnya bagi pelajar yang kurang berkemampuan dan datang dari daerah yang jauh. Hal ini menunjukkan bahawa dalam sejarah Islam, masjid sebenarnya telah berfungsi sebagai pusat pendidikan tanpa menafikan fungsi utamanya sebagai pusat ibadat masyarakat.

Dalam menempuhi realiti semasa, masjid dengan fungsi tambahan sebagai pusat pendidikan wajar dipertimbangkan khususnya di kawasan pedalaman kerana kebanyakan pelajar di kawasan tersebut terpaksa keluar jauh dari kawasan rumah atau terpaksa memanjat pokok dan sebagainya hanya untuk mendapatkan akses pendidikan. Oleh itu, pihak pengurusan masjid boleh menyediakan beberapa fasilitet seperti kemudahan wifi dan tempat penginapan yang kondusif dengan tatacara pengendalian piawai bagi para pelajar yang memerlukan akses pendidikan. Seandainya masjid dengan model ini didirikan, maka kita akan kurang khuatir dengan gejolak gelombang pandemik baharu kerana pendidikan para pelajar sedikit terjamin.

Mengimbas kembali pengalaman dan sejarah negara menempuhi gelombang COVID-19, suasana pendidikan di negara ini kurang stabil pada peringkat awal lantaran fenomena baharu dan kurangnya pengalaman kita dalam menempuhi sesuatu yang sebenarnya dianggap sementara. Namun begitu, kini kita sudah belajar daripada sejarah dan wajar  untuk kita bersedia dari segenap aspek. Sebagai sebuah institusi yang mudah diakses komuniti, masjid seharusnya mampu mendepani cabaran semasa dan pascapandemik dengan menyediakan kemudahan untuk membantu dalam mengatasi isu keciciran pendidikan yang berbangkit. Secara tidak langsung hal ini mampu mengimarahkan masjid dan mengembalikan satu daripada fungsi masjid ketika zaman awal Islam, iaitu sebagai sebuah institusi pendidikan bagi komuniti setempat.

Annuar Ramadhon Kasa, Jabatan Sejarah dan Tamadun Islam,Universiti Malaya.


Ibadah Korban 2023: JPV Perlis Mengeluarkan 1075 Permit Penyembelihan

Untuk mendapatkan maklumat terkini, ikuti kami melalui Telegram

Kangar –  Jabatan Perkhidmatan Veterinar Negeri Perlis (JPV Perlis) mengeluarkan sebanyak 1075 permit penyembelihan bagi musim korban tahun 2023.

Daripada jumlah itu, 791 Permit Sembelih Luar (PSL) dikeluarkan bagi penyembelihan lembu dan kerbau, manakala 284 PSL dikeluarkan untuk penyembelihan kambing yang dimohon untuk dilaksanakan di luar rumah penyembelihan seperti masjid, surau atau mana-mana lokasi yang menjalankan ibadah tersebut.

Selain itu, terdapat juga penyembelihan yang dilaksanakan di Rumah Sembelih Jabatan di Jejawi serta Rumah Sembelih Swasta yang ditauliahkan.

Demikian seperti yang dipersembahkan dan dimaklumkan ke hadapan Pemangku Raja Perlis, Duli Yang Maha Mulia (DYMM) Tuanku Syed Faizuddin Putra Jamalullail oleh Timbalan Pengarah JPV Perlis, YBrs. Dr. Madihah Mohd Zin pada petang semalam.

Tuanku Pemangku Raja Perlis berkenan berangkat ke Kompleks Veterinar Negeri Perlis di Kangar bagi menerima sembah taklimat berkaitan dengan perkembangan pengurusan ibadah korban di Perlis bersempena dengan Zulhijah bagi tahun 1444 Hijrah pada kali ini.

Menurut YBrs. Dr. Madihah, pihak JPV Perlis akan melaksanakan pemantauan secara  berkala terhadap aktiviti penyembelihan yang dilaksanakan di lokasi yang dibenarkan.

“Tujuan pemantauan berkenaan adalah sebagai langkah bagi memastikan aktiviti penyembelihan korban dijalankan dengan lebih teratur dan bersih bagi mengelakkan penyakit bawaan daging sembelihan korban yang boleh mengancam keselamatan makanan serta kesihatan awam selain mengambil kira kebajikan haiwan semasa ibadah korban dilaksanakan,“ tambah beliau.

Terdahulu DYMM Tuanku Syed Faizuddin Putra yang juga merupakan Yang DiPertua Majlis Agama Islam dan Adat Istiadat Melayu Perlis (MAIPs) berkenan berangkat bagi menyantuni empat buah rumah asnaf termasuklah seorang mangsa kejadian ribut yang berlaku pada petang kelmarin.

Baginda turut berkenan menyaksikan penyerahan sumbangan Jabatan Kebajikan Masyarakat Negeri Perlis bernilai RM1500 yang disampaikan oleh Pengarahnya, Yang Mulia Ku Chik Ku Mat Esa.

Selain itu, baginda turut menyampaikan sumbangan MAIPs bernilai RM700 setiap seorang kepada semua penerima beserta dengan barangan keperluan harian “Kit MAIPs Peduli“ dan beras fidyah.


Ucapan Aidiladha buat Rakyat Jelata

Kangar – Pemangku Raja Perlis, Tuanku Syed Faizuddin Putra Jamalullail dan Raja Puan Muda Perlis, Tuanku Dr. Hajah Lailatul Shahreen Akashah Khalil bersama-sama anakanda-anakanda, Sharifah Khatreena Nuraniah, Sharifah Farah Adriana dan Syed Sirajuddin Areeb Putra Jamalullail menzahirkan ucapan Selamat Menyambut Hari Raya Aidiladha 1444H’ dan “Taqabbalallahu minna wa minkum” kepada rakyat jelata khususnya di negeri Perlis.

Baginda turut menzahirkan ucapan terima kasih kepada seluruh rakyat yang tidak putus-putus mendoakan kesembuhan, ri’ayah dan pemeliharaan ke hadapan Raja Perlis Tuanku Syed Sirajuddin Jamalullail.

“Alhamdulillah dan syukur ke hadrat Allah Azza Wajalla, tahap kesihatan baginda Tuanku Raja Perlis amat baik dan dalam afiyah,” demikian titah baginda. Tuanku Raja Perlis dan Raja Perempuan Perlis, Tuanku Tengku Fauziah ibni Almarhum Tengku Abdul Rashid turut bersyukur dan menzahirkan terima kasih atas segala doa dan ucapan seluruh rakyat jelata.

Selain itu, Tuanku Pemangku Raja turut mengingatkan kepada seluruh rakyat agar menggunakan kesempatan Aidiladha ini untuk bermuhasabah diri, memperbanyakkan amalan soleh, serta menghiasinya dengan takbir, tahmid dan tahlil sebagai perlambangan kesyukuran atas limpah kurnia dan rahmat Allah Azza Wajalla. “Semoga segala ibadah korban yang dilaksanakan, akan diterima sebagai amalan soleh di sisi Allah Azza Wajalla,” demikian kata baginda.

Selesai menunaikan solat sunat Aidiladha semalam, baginda berdua dan anakanda-anakanda turut berkenan berangkat menyaksikan ibadah penyembelihan korban di kandang Wan Farizal Wan Din di Kampung Paya, Kangar.

Baginda juga tidak melepaskan peluang untuk melapah daging korban bersama-sama penduduk Kampung Paya Tengah, Paya Batas Tinggi dan Padang Pauh. Jemaah melapah ini melibatkan lebih kurang 40 orang dan proses agihan daging korban juga berjalan dengan lancar.

Sebagai rekod, sebanyak 1075 permit menyembelih dikeluarkan Jabatan Perkhidmatan Veterinar (JPV) Negeri Perlis bersempena dengan Aidiladha pada tahun ini.


Kemenangan Tipis Erdogan dan Pengajarannya

Untuk mendapatkan maklumat terkini, ikuti kami melalui Telegram

Pada 28 Mei 2023, Presiden Recep Tayyip Erdogan telah dilantik semula oleh rakyat Turki sebagai Presiden negara tersebut untuk tempoh lima tahun lagi. Beliau telah berjaya mengalahkan Kemal Kilicdaroglu, pencabar beliau yang berhaluan sekular.

Golongan yang cenderung kepada Islam, sama ada di dalam atau di luar Turki termasuklah Malaysia menyambut kemenangan Erdogan dengan rasa gembira kerana pendekatan beliau yang cenderung terhadap nilai-nilai Islam. Di samping itu, beliau juga lebih terbuka menerima kehadiran pelarian beragama Islam yang tertindas, termasuk dari Palestin, Mesir, China (Uighur) dan Syria. Sebagai contoh, Turki adalah satu-satunya negara yang membenarkan kehadiran pemimpin Hamas yang diburu oleh rejim aparteid Israel.  Hal ini berbeza dengan sikap pencabar beliau yang mahu mengusir mereka  keluar dari Turki.

Namun begitu, perkara  yang tidak dapat dinafikan ialah sokongan terhadap Erdogan kini semakin merosot berbanding dengan sebelum ini. Dalam pilihan raya umum pada tahun 2018, Erdogan terus layak menjadi Presiden kerana memenangi lebih dari 50 peratus dari undi. Beliau mendapat 52 peratus daripada jumlah undi berbanding dengan pencabar terdekat yang hanya mendapat 30 peratus. Dalam pilihan raya baru-baru ini, Erdogan hanya memenangi 49 peratus dari undian pada pusingan pertama, sementara pencabar terdekat mendapat 43 peratus. Hanya di pusingan kedua, Erdogan berjaya mendapat 52.14 peratus undian berbanding dengan pencabarnya yang mendapat 47.8 peratus. Untuk rekod, pada tahun 2002 Erdogan telah memenangi pilihan raya kecil bandar Siirt dengan mendapat 84.7 peratus daripada jumlah undi.

Persoalannya kini, mengapakah sokongan kepada Erdogan merosot selepas lebih dari 20 tahun beliau memimpin Turki? Antara faktor utama yang menyumbang kepada perkembangan ini ialah keadaan ekonomi negara tersebut yang sangat teruk pada masa ini berbanding dengan keadaan semasa beliau mula-mula memerintah.

Selama hampir satu abad sebelum Erdogan dan AKP berkuasa, Turki diperintah oleh pemimpin yang berpendirian sekular. Mereka dipengaruhi oleh pemikiran Kamal Ataturk dan digelar sebagai `Kemalist’. Namun di bawah pemerintahan mereka, terutamanya pada akhir kurun ke 20, bukan sahaja institusi demokrasi merana, bahkan keadaan ekonomi juga semakin hari semakin merosot akibat daripada gabungan beberapa faktor termasuklah rasuah, pembaziran, masalah tadbir urus dan ketidaktelusan,serta campur tangan kerajaan yang berlebihan. Akhirnya ekonomi Turki telah mengalami krisis pada tahun 2001.

Rakyat Turki telah menzahirkan kemarahan terhadap pemimpin-pemimpin Kemalist dengan menyokong dan melantik Erdogan yang dilihat bersih daripada amalan rasuah serta mempunyai latar belakang Islam. Bahkan ramai yang melihat Erdogan sebagai pemimpin Islam yang mampu mengembalikan era kegemilangan Islam sebagaimana pemimpin Islam Turki padai zaman Khilafah Othmaniah yang berjaya membina sebuah empayar Islam dan mampu mencabar kuasa Eropah.

Pada awal pentadbiran Erdogan, ekonomi Turki telah berkembang pesat. Pelaburan asing mengalir masuk dan ekonomi Turki berkembang dengan purata kadar tujuh peratus dari tahun 2002 hingga 2008. Keadaan ini membuatkan banyak pihak yang berasakan ini merupakan bukti bahawa pemerintahan di bawah pemimpin yang berjiwa Islam akan mendapat keberkatan daripada Allah SWT. Namun begitu, kebanyakannya  gagal memahami bahawa walaupun Erdogan berjiwa Islam tetapi sistem ekonomi yang diamalkan oleh Turki masih kekal bertentangan dengan ajaran Islam terutamanya daripada aspek sistem kewangan kerana masih berpaksikan amalan riba dan industri hutang yang merupakan dosa besar yang dikutuk dengan keras oleh Allah SWT dalam al-Quran.

Bagi golongan yang memahami implikasi sistem ekonomi yang berpaksikan industri hutang, mereka sangat sedar bahawa perkembangan ekonomi yang dialami oleh Turki pada masa itu adalah bersifat sementara sahaja. Lambat laun masalah inflasi akan berlaku kerana industri perbankan yang memberikan hutang kepada peminjam akan mencipta mata wang dalam jumlah yang banyak. Kombinasi hutang yang banyak serta jumlah mata wang yang banyak akan menghasilkan masalah kos sara hidup. Jumlah hutang yang terlampau tinggi juga akan membuat ekonomi negara terdedah kepada krisis jika berlaku kejutan dalam ekonomi  walaupun kejutan tersebut pada asalnya berlaku di luar negara.

Itulah yang berlaku pada tahun 2007 apabila Amerika Syarikat mengalami krisis ekonomi dan kewangan yang turut menjejaskan ekonomi dunia. Akibatnya eksport Turki jatuh mendadak. Ekonomi Turki hanya dapat dipulihkan dengan cepat melalui pergantungan kepada pengaliran masuk dana dari luar, iaitu apabila banyak pelabur dari negara Eropah dan Amerika meminjam dana dari institusi kewangan mereka (kerana keadaan kadar bunga yang rendah di sana) dan melabur dalam ekonomi Turki.

Dalam usaha untuk memastikan kadar pertumbuhan ekonomi tetap tinggi, Erdogan telah menggalakkan bank pusat melaksanakan polisi dasar kadar bunga yang rendah serta melonggarkan undang-undang untuk menyenangkan syarikat Turki meminjam dana dari institusi kewangan luar negara. Malangnya, tindakan ini bukan sahaja telah mendedahkan lagi ekonomi Turki kepada risiko apabila dana mengalir keluar, bahkan juga telah menyebabkan keadaan inflasi di Turki menjadi lebih serius.

Suasana inflasi yang semakin serius mengakibatkan pengkritik Erdogan semakin berani bersuara dengan lantang. Untuk mengatasi cabaran yang dihadapi oleh beliau, Erdogan telah mula bersifat autoritarian dan menyekat kebebasan bersuara dalam kalangan rakyat yang tidak berpuas hati. Tindakan beliau membuatkan lebih ramai rakyat membencinya, terutamanya daripada kalangan sekularis dan `Kemalist’ yang dari awal lagi sememangnya tidak suka kepada perubahan berbentuk Islamik dalam masyarakat.

Suasana dilihat semakin getir pada tahun 2013 apabila kumpulan yang menentang Erdogan mengadakan demonstrasi di Taman Gezi. Pada mulanya, isu utama yang menjadi fokus penunjuk perasaan ialah penentangan terhadap projek pembangunan di taman tersebut yang merupakan salah sebuah kawasan hijau terakhir yang tinggal di bandar Istanbul. Namun begitu, demonstrasi tersebut telah merebak ke seluruh negara serta bertukar menjadi gerakan menentang Erdogan atas alasan beliau semakin bersikap autoritarian. Keadaan menjadi lebih teruk apabila Erdogan bertindak balas secara keras dengan mengerahkan polis anti rusuhan untuk membanteras demonstrasi terhadap beliau. Akibatnya ratusan penunjuk perasaan telah ditahan.

Malang bagi Erdogan kerana pada masa yang sama, dalam usaha kerajaan Amerika untuk mengatasi masalah inflasi di Amerika, Bank Pusat Amerika (Federal Reserves) telah mengetatkan dasar monetarinya, iaitu dengan menaikkan kadar bunga. Akibat daripada perubahan dasar monetari Amerika ini, banyak pelabur antarabangsa mula memindahkan dana mereka dari beberapa buah negara membangun termasuklah dari Turki ke Amerika Syarikat bagi memperoleh keuntungan daripada situasi kadar bunga yang tinggi tersebut.

Akibat pemindahan dana daripada sistem kewangan Turki, akhirnya pemilikan asing bon kerajaan Turki turut menurun tahun demi tahun. Kini jumlah pemilikan asing adalah di bawah satu peratus sahaja, berbanding dengan 25 peratus pada bulan Mei 2013. Selain itu,pelabur asing juga telah menarik keluar lebih daripada A.S.$ 7 bilion daripada pasaran saham Turki.

Kebimbangan pelabur asing bertambah buruk selepas referendum yang diadakan oleh Erdogan pada tahun 2017 yang mengakibatkan jawatan Perdana Menteri dihapuskan dan kuasa dipusatkan kepada Presiden. Situasi ini menambahkan kuasa kepada Erdogan dan  telah digunakan sepenuhnya oleh beliau untuk mengawal banyak institusi penting dalam sistem politik dan ekonomi Turki.

Antara institusi yang terkesan daripada tindakan Erdogan ini ialah Bank Pusat Turki. Institusi berkenaan terpaksa tunduk kepada kehendak Erdogan dan tidak dibenarkan bertindak secara bebas dalam menangani masalah inflasi. Sebenarnya perkara yang berlaku ini berkaitan rapat dengan usaha Erdogan untuk merangsang ekonomi Turki semenjak  awal pentadbiran beliau lagi. Rangsangan ekonomi yang dilakukan dalam sistem yang berpaksikan amalan riba, yakni banyak aktiviti ekonomi dibiayai oleh dana yang diperoleh dengan cara berhutang dari industri hutang atau industri perbankan. Dalam hal ini, Erdogan sendiri keliru dengan isu kadar bunga dan menjangkakan bahawa kadar bunga yang rendah adalah lebih baik dan selari dengan ajaran Islam berbanding dengan kadar bunga yang tinggi. Sebenarnya kadar bunga yang rendah sangat berbahaya bagi jangka panjang kerana  akan menggalakkan banyak organisasi dan ramai rakyat cenderung untuk berhutang secara berlebihan.

Menyedari tentang risiko ini, kebiasaannya bank pusat di kebanyakan negara akan bertindak untuk menaikkan kadar bunga sebelum tahap hutang di dalam negara menjadi terlampau tinggi. Walau bagaimanapun, hal ini tidak berlaku di Turki kerana bank pusat Turki terpaksa akur kepada kehendak Erdogan yang mahu kadar bunga kekal rendah. Akibatnya banyak pelabur menjadi bimbang dan mengeluarkan dana dari Turki sekali gus mengakibatkan kejatuhan dalam nilai mata wang Lira. Kejatuhan nilai Lira bukan sahaja membuat kos import menjadi mahal dan mengakibatkan masalah inflasi menjadi lebih teruk, malah turut  menyebabkan syarikat Turki yang berhutang dari institusi kewangan luar negara menghadapi kenaikan dalam nilai hutang mereka.

Namun begitu, bank pusat Turki tetap akur dengan arahan Erdogan dan masih enggan menaikkan kadar bunga. Bahkan pada tahun 2021 apabila kadar inflasi semakin meningkat, bank pusat Turki telah mengurangkan kadar bunga secara mendadak , iaitu daripada 19 peratus kepada 8.5 peratus.  Hal ini mengakibatkan kadar inflasi mencanak naik menjadi 84 peratus pada Ogos 2022.

Pada masa yang sama, Lira terus menjadi lemah dan semakin menurun  lebih 80 peratus berbanding dengan dolar AS dalam tempoh lima tahun yang lalu. Keadaan menjadi lebih teruk kerana jumlah import Turki adalah jauh lebih tinggi berbanding dengan kadar eksportnya sehingga menyebabkan Turki mengalami masalah defisit akaun semasa sebanyak enam peratus daripada Keluaran dalam Negara Kasar (KDNK).

Dalam usaha untuk mempertahankan nilai Lira, bank pusat Turki telah membeli Lira dalam jumlah yang banyak dengan menggunakan rizab dolar antarabangsanya. Malangnya langkah tersebut gagal menyelesaikan masalah walaupun rizab mata wang asing bersih Turki jatuh mendadak. Pada 19 Mei lalu, jumlah bersih rizab mata wang asingnya jatuh ke bawah paras sifar menjadi A.S.$ -151.3 juta.

Bagi membantu memulihkan ekonomi dengan cara menarik pelaburan asing, Erdogan terpaksa merubah polisi luar negaranya termasuklah dengan memulihkan hubungan diplomatik dan perdagangan dengan negara haram Israel, walaupun Israel pernah membunuh sembilan orang warga Turki dalam episod serangan ke atas kapal Mavi Marmara pada tahun 2010 dan masih terus menzalimi warga Palestin dengan membunuh ratusan warganya setiap tahun dan terus merampas tanah-tanah mereka. Erdogan juga memulihkan hubungan  diplomatik dengan negara China walaupun beliau pernah mengutuk polisi kerajaan China yang menzalimi warga Uighur.

Hakikat sebenarnya ialah walaupun Erdogan telah memenangi pilihan raya baru-baru ini, pengaruh beliau dan parti AKP semakin hari semakin lemah. Ekonomi Turki juga semakin hari semakin bermasalah dan kemungkinan besar Turki akan terus berusaha untuk meningkatkan hubungan diplomatik dan perdagangan dengan negara-negara Barat dan juga dengan Israel.

Pengajaran utama daripada masalah yang sedang dihadapi oleh Erdogan ialah jika sesebuah negara terus beramal dengan sistem riba yang mengangkat  industri hutang menjadi paksi kepada semua aktiviti ekonomi, sebarang pertumbuhan ekonomi adalah hanya bersifat sementara sahaja. Lambat laun keadaan ekonomi akan menjadi semakin parah kerana masalah inflasi dan kos sara hidup semakin meningkat dan peluang pekerjaan pula semakin kurang. Rakyat akan semakin kecewa dengan pemimpin walaupun pemimpin tersebut berniat baik dan mempunyai agenda untuk menanam nilai-nilai Islam di negara masing-masing. Malangnya pemimpin di kebanyakan negara Islam masih tidak dapat memahami hakikat ini.

Prof Dr. Mohd Nazari Ismail, Profesor Kehormat di Fakulti Perniagaan dan Ekonomi Universiti Malaya.


Kaum Wanita Perlu Tambah Ilmu Pengetahuan – Raja Puan Muda Perlis

Untuk mendapatkan maklumat terkini, ikuti kami melalui Telegram

Kuala Lumpur – Raja Puan Muda Perlis, DYTM Tuanku Dr. Hajah Lailatul Shahreen Akashah Khalil bertitah agar kaum wanita mempertingkatkan diri dengan menambah ilmu pengetahuan supaya dapat berdaya saing pada zaman yang serba mencabar ini.

Hal ini dikatakan demikian kerana ilmu merupakan elemen terpenting dalam pembentukan nilai seorang insan.

Dalam sejarah Islam, wanita bukan sekadar menguruskan rumah tangga, tetapi pada masa yang sama, turut terlibat dalam pelbagai bidang dan aktiviti kemasyarakatan.

“Malah ketokohan para wanita Muslimah itu terserlah terutama sekali dalam bidang pendidikan dan keilmuan,” titah Baginda.

Tuanku Dr. Hajah Lailatul Shahreen Akashah Khalil bertitah demikian ketika berkenan merasmikan Penutupan Webinar Wanita Yayasan Tuanku Fauziah (YTF) dengan kerjasama Jabatan Mufti Negeri Perlis berjudul “Ketokohan Wanita melalui Pedoman al-Quran dan al-Sunnah.”

Sesungguhnya wanita ialah watak utama dalam pembentukan institusi keluarga. Pengasuhan dan pendidikan anak-anak segalanya bermula daripada tangan seorang wanita yang bergelar ibu.

Dengan tangan yang lembut menghayun buaian inilah maka lahirnya tokoh-tokoh yang memimpin masyarakat dan mentadbir negara. Maka dapatlah kita ketahui bahawa amat besar sekali peranan wanita dalam kehidupan manusia.

Demikian titah baginda dalam sesi Penutupan Webinar Wanita Yayasan Tuanku Fauziah (YTF) tersebut.


Cakna tentang Empat Tunggak Sekuriti Makanan – Pemangku Raja Perlis

Kangar – Pemangku Raja Perlis, Duli Yang  Maha Mulia (DYMM) Tuanku Syed Faizuddin Putra Jamalullail menitahkan bahawa isu kekurangan bekalan mengajar kita tentang kepentingan melaksanakan sekuriti makanan negara.

Antara tunggak bagi sekuriti makanan termasuklah yang pertama, iaitu “ketersediaan makanan“, yang bermaksud ketersediaan kuantiti makanan yang mencukupi dan berkualiti yang dibekalkan melalui pengeluaran domestik atau import.

Kedua, “akses makanan“, iaitu akses kepada sumber makanan yang mencukupi oleh individu; ketiga, “penggunaan“, iaitu penggunaan ke atas makanan yang lengkap secara berterusan dan mudah diperolehi dan mempunyai sumber air yang bersih.

Selain itu, perkara keempat ialah “kestabilan“, iaitu memastikan sekuriti makanan, yakni individu atau isi rumah mempunyai akses kepada makanan sepanjang masa.

Demikian menurut siaran media Majlis Agama Islam dan Adat Istiadat Melayu Perlis (MAIPs) hari ini selepas baginda berkenan menyampaikan sumbangan
berjumlah RM5000 kepada Pejabat Konsulat Jeneral Malaysia di Medan, Indonesia.

Menurut laporan tersebut, Konsul Malaysia, Puan Azizah Abd Aziz yang hadir bersama-sama Pegawai Perhubungan Polis DiRaja Malaysia (MPLO) ASP Ahmad Shahir Abdullah menyambut keberangkatan tiba baginda di Lapangan Terbang Antarabangsa Kualanamu di Kabupaten Deli Serdang, 26 kilometer ke arah timur dari pusat kota Medan untuk menerima sumbangan tersebut daripada DYMM Tuanku Syed Faizuddin Putra bagi pihak pejabat konsulat itu.

Sumbangan berkenaan adalah untuk tujuan Tabung Ibnu Sabil bagi kegunaan rakyat Malaysia yang berada dalam kesusahan di Sumatera Utara untuk diamanahkan melalui budi bicara pihak pejabat konsulat itu.

Turut berangkat sama ialah Duli Yang Teramat Mulia Raja Puan Muda Perlis, Tuanku Dr. Hajah Lailatul Shahreen Akashah Khalil bersama-sama anakanda-anakanda baginda berdua, Yang Amat Mulia (YAM) Sharifah Khatreena Nuraniah, YAM Sharifah Farah Adriana dan YAM Syed Sirajuddin Areeb Putra Jamalullail.


Sambutan Ulang Tahun RELA Ke-51

Untuk mendapatkan maklumat terkini, ikuti kami melalui Telegram

Sungai Petani – Hari Ulang Tahun Jabatan Sukarelawan Malaysia (RELA) ke-51 berlangsung dengan jayanya di Pusat Latihan Rela Wilayah Utara (PLRWU) Bukit Selambau, Sungai Petani, Kedah semalam.

RELA kini mencapai usia lebih daripada 50 tahun sejak penubuhannya dan telah melalui beberapa proses evolusi yang sangat membanggakan berbanding dengan objektif asal membuka peluang kepada rakyat terlibat dalam aspek menjaga ketenteraman awam dan keselamatan.

Menteri Dalam Negeri, Datuk Seri Saifuddin Nasution Ismail ketika merasmikannya berkata, RELA sekarang mempunyai lebih daripada 140 000 anggota aktif di seluruh negara.

Walau bagaimanapun, sebanyak 500 anggota RELA kini terlibat dalam penugasan bersama Pasukan Gerak Am (PGA) bagi mengawal sempadan negara.

Anggota RELA apabila diberi latihan, mereka sudah tentu dapat memberikan perkhidmatan terbaik di mana-mana sahaja

Tambah Datuk Seri Saifuddin, banyak cabaran terpaksa dihadapi dan anggota RELA dan mereka yang ingin kepada perubahan semasa bakal menikmati kejayaan itu.

Urusetia hari tersebut, Penolong Pesuruhjaya RELA (PPjR), Siti Hajar Saarani berkata,

Program begini berjaya mengeratkan hubungan baik antara satu sama lain dengan kehadiran 800 warga anggota RELA, termasuklah dari negeri Perlis, Kedah, Pulau Pinang dan Perak.

Hadir sama Ketua Setiausaha Kementerian Dalam Negeri, Datuk Ruji Ubi, Ketua Pesuruhjaya RELA, Datuk Yahya Sulaiman dan Ketua Polis Negara, Tan Sri Razarudin Husain.


Menemui Penulis Pemikir dan Pejuang

sejaSempena 50 tahun Dewan Sastera (DS), sidang editorial menziarahi Sasterawan Negara Dato’ Baharuddin Zainal atau Baha Zain di rumahnya. Baha Zain pernah menakhodai majalah sastera nasional ini sewaktu era kemuncaknya. Ikuti kisah lalu serta perhitungan masa hadapan tentang majalah ini, dan perbincangan beliau tentang gerakan pembangunan sastera yang perlu mendepani realiti masyarakat semasa.

Namun begitu, Dewan Sastera yang memaparkan hal sastera tetap ada unsur kebudayaan, falsafah, kritikan, perdebatan dan nasionalisme. Komuniti sastera merupakan komuniti intelektual, dan para nasionalis banyak terdiri daripada orang sastera, seperti Ishak Haji Muhammad (Pak Sako). Semangat nasionalisme awal Melayu banyak terpancar daripada golongan penulis kreatif yang berlatar belakang guru atau wartawan. Muhammad Yasin Maamor (Pungguk), perintis puisi moden juga seorang guru dan pejuang nasionalisme Melayu.

Baha: Sebenarnya ada latar belakang menarik yang boleh saya ceritakan tentang penerbitan cerpen itu. Saya pergi ke Indonesia sekitar tahun 1970, tetapi sebelum berangkat ke sana, memang sudah ada gagasan untuk menerbitkan majalah sastera yang khas. Oleh itu, saya, Keris Mas (Kamaluddin Muhamad) dan Tongkat Warrant (Usman Awang) berbincang tentang perkara ini. Sebelum tercetusnya idea penerbitan majalah ini, pada tahun 1969, berlaku peristiwa 13 Mei 1969, yang memberikan kesan yang buruk terhadap negara, terutama di ibu kota Kuala Lumpur. Tetapi di Dewan Bahasa dan Pustaka (DBP) senarionya berbeza masa itu, terdapat banyak rakan intelektual bukan Melayu yang berkerumun di DBP, seperti Krishen Jit, Lloyd Fernando, Lim Chee Seng dan Edwin Thumboo dari Universiti Malaya. Antara kami penulis dan ilmuwan, tidak timbul konflik perkauman, malah masih terdapat hubungan yang baik antara kami. Sumber kekuatan kami hanyalah melalui penulisan, penerbitan dan pergaulan dalam kalangan orang kreatif dan ilmuwan. Kami masih berjumpa dan berbincang, tetapi masa itu perbincangan lebih terarah kepada perkara penyatuan bangsa. Hubungan kami menimbulkan keinginan intelektual untuk memikirkan cara menjalinkan hubungan dan penyatuan yang lebih akrab. Di sinilah tercetusnya idea supaya ada suatu penerbitan dalam bahasa Melayu yang boleh merapatkan pemikiran dalam kalangan intelektual. Oleh sebab itu, pada awal penerbitan Dewan Sastera, ada beberapa penulis bukan Melayu yang menulis untuk DS.

Oleh sebab saya perlu berangkat ke Indonesia dan tidak dapat bersama-sama menangani penerbitan majalah ini di Malaysia, saya berjanji kepada Keris dan Tongkat untuk menyumbangkan penulisan kepada DS dari Indonesia. Sepanjang masa di Indonesia, saya mempunyai ruang waktu yang lebih banyak untuk menulis. Oleh sebab itu, “Malam yang Melemparkan” tersiar pada halaman awal edisi sulung DS. Kalau dikaji, cerpen itu merupakan satu eksperimen buat saya tentang hakikat kesedaran diri, yang walaupun kita duduk di satu tempat seorang diri, fikiran kita melayang ke belakang, ingat ke depan, kiri dan kanan. Ada satu pendulum diri yang membuai-buai tidak duduk pada satu tempat tetapi bermula pada titik tengah, iaitu diri fizikal kita. Satu “eksposisi sentris” dalam kajian psikologi.

Baha: Ini sebenarnya cerita yang menarik. Keris Mas merupakan seorang intelektual dan pejuang bahasa dan sastera yang berbeza dengan orang lain kerana beliau mempunyai latar asas agama dari maktab agama di Sumatera. Walaupun begitu, beliau tidak kolot, boleh bertoleran dengan pelbagai perangai dan pemikiran karyawan, seperti kebaratan dan sebagainya. Keris boleh bergaul dengan semua orang tetapi kekal berpendirian teguh. Keris amat rapat dengan A. Samad Ismail, yang juga seorang pemikir tetapi dari dunia yang berbeza daripada Keris. Tongkat seperti adik dengan Keris. Orangnya romantik, sedikit segan dengan Samad dan Keris kerana menganggap mereka berdua sebagai mentor dan abang. Malah, yang kahwinkan Tongkat ialah Keris dan Samad juga! Tongkat pula tidak suka berhujah dengan kita, walau beliau tidak bersetuju beliau hanya akan mengangguk kepalanya. Ketiga-tiganya sudah saling kenal-mengenal di Singapura lagi, malah dipanggil The Three Musketeers! Kedua-dua Samad dan Keris pejuang yang juga terlibat dalam politik. Setelah berpindah dari Singapura, mereka berhimpun di Petaling Jaya. Termasuklah Awam-il Sarkam, Wijaya Mala dan lain-lain, semuanya daripada ASAS 50. Para intelektual seperti Syed Husin Ali dan Kassim Ahmad turut berlegar mengelilingi Samad dan Keris. Terdapat kantung-kantung intelektual di sekitar ibu kota yang mengelilingi mereka.

Keris selalu menghadapi kesulitan di DBP kerana orang lain tidak mahu berdebat dengannya, lebih-lebih lagi Tongkat. Tongkat sentiasa menghormatinya, tidak akan membangkangnya. Cuma dengan Samad dan saya Keris dapat berdialog. Keris selalu berjalan ke bilik ofis saya untuk berdialog atau membincangkan sesuatu kepada saya. Sewaktu saya mula menjadi Timbalan Ketua Pengarah, setiap pagi sebelum ke pejabat, Keris akan menghubungi saya, menguji saya, lalu berjam-jamlah saya di telefon sehingga telinga saya sakit. Keris sememangnya seorang pemikir dan pencetus inovasi. Beliau mempunyai gagasan-gagasan. Keris sebagai ketua, bukan sekadar seorang ketua bahagian, tetapi berpemikiran ke hadapan.

Baha: Memang jurnal (sebelum berubah menjadi majalah) Dewan Bahasa merupakan penerbitan paling lama DBP yang memaparkan perihal bahasa. Dewan Masyarakat pula memaparkan hal masyarakat umum. Namun begitu, DS yang memaparkan hal sastera tetap ada unsur kebudayaan, falsafah, kritikan, perdebatan dan nasionalisme. Komuniti sastera merupakan komuniti intelektual, dan para nasionalis banyak terdiri daripada orang sastera, seperti Ishak Haji Muhammad (Pak Sako). Semangat nasionalisme awal Melayu banyak terpancar daripada golongan penulis kreatif yang berlatar belakang guru atau wartawan. Muhammad Yasin Maamor (Pungguk), perintis puisi moden juga seorang guru dan pejuang nasionalisme Melayu. Pada zaman dahulu, guru, penulis, pemikir, ahli politik, sasterawan, wartawan, editor bercampur, bukan seperti sekarang, terlalu mengkhusus pada satu bidang, jarang-jarang berlaku silang kepakaran. PENA pun dahulu satu wadah perjuangan nasionalisme Melayu, bukan seperti sekarang yang amat intelektual.

Baha: Secara peribadinya, saya tidak menghadapi apa-apa masalah dengan budaya kerja para editorial waktu dahulu, kecuali, biasalah, ada seorang dua hero. Tongkat sendiri seorang editor yang tekun kerjanya. Hanya beliau selalu mengadu kepada saya kerana terlalu ramai yang datang menemuinya sebagai konsultan. Beliau akan bekerja sampai lewat petang menyiapkan artikel. Sememangnya, Tongkat seorang yang pemurah dan tidak pandai memarahi orang. Duitnya pun orang pinjam.

Baha: Saya berpandangan ada beberapa faktor. Antaranya, faktor sosial budaya dan persekitaran yang melalui perubahan zaman. Pada zaman selepas merdeka, pejuang nasionalis sebenarnya digerakkan oleh kelompok sasterawan bersama-sama orang politik. Waktu itu sastera dengan semangat perjuangan kebangsaan semacam sinonim. Begitu juga para wartawan dan sasterawan. Imej sastera dulu bukan memfokuskan sastera semata-mata tetapi sastera yang fungsional, iaitu sastera yang memberikan makna pada masyarakat. Pejuang massa. Karya mereka memancarkan perjuangan menentang penjajah dan kemudian kelas elit, seperti protes politik Teluk Gong dan Keranda 152 yang melibatkan bukan sahaja penulis, tetapi aktivis politik dan rakyat biasa. Penulis dahulu ialah penulis yang mempunyai fungsi sosial, ada kecenderungan politik terutamanya berhaluan kiri. Antara nama penulis yang menyertai politik termasuklah Shahnon Ahmad, M. Noor Azam, Kassim Ahmad dan Syed Husin Ali. Noor Azam contohnya, orang UMNO, tetapi apabila ada perjuangan bahasa dan sastera, beliau memihak pada perjuangan sebegitu. Samalah seperti PENA dahulu, memang anti golongan berkuasa. Oleh itu, sastera, politik, kekuasaan dan anti golongan berkuasa berbaur pada masa itu. Perkara ini berlarutan sehingga akhir 1980-an.

Namun apabila zaman semakin canggih, pemodenan membawa pengkhususan, lalu sastera sudah menjadi bidang yang khusus, sasterawan bukan lagi orang politik tetapi sasterawan murni, baik cerpenis mahupun penyair. Penulis hanya menjalankan tugas semata-mata sebagai penulis sastera. Hanya orang sastera dan peminat sastera yang melihat imej sastera sekarang. Jika ada penulis yang anti golongan berkuasa kini, mereka lebih anti golongan berkuasa yang individualistik. Penulis sekarang tidak mempunyai sikap seperti penulis dahulu. Contohnya demonstrasi PPSMI, berapa ramai sahaja golongan penulis yang bersama-sama memprotesnya? Berapa ramai yang sanggup berarak di jalan raya? Sekarang pun saya tidak fikir ada satu kebangkitan yang besar. Adakah GAPENA atau PENA sanggup buat?

Baha: Saya bahagikan para pengkritik pada dua kelompok, iaitu para akademik dan para pemikir yang bukan ahli akademik. Bagi saya, tidak semestinya pengkritik terdiri hanya daripada ahli akademik. Pengkritik sastera, eseis dan pembicara sastera perlu terdiri daripada golongan pemikir, yang tidak perlu hadir daripada kalangan sarjana universiti. Seperti di Indonesia, pemikir sastera dari luar kampus jauh lebih hebat dari dalam kampus. Kadang-kadang ahli akademik terlalu patuh pada disiplin ilmu, sehingga menghasilkan perbicaraan yang kurang menarik. Saya juga risau dengan pendidikan sastera di universiti sekarang. Adakah sudah mula tidak dinamik? Sudah tidak mampu melahirkan sarjana yang multi disiplin ilmu? Hal ini berbeza dengan zaman dahulu apabila ahli akademik menguasai pelbagai disiplin ilmu kerana universiti membuka penawaran disiplin ilmu yang pelbagai. Adakah sekarang di universiti, masuk tahun kedua sudah perlu menduduki bidang khusus?

Bagi saya, pengkritik sastera yang baik bukan sekadar mempunyai disiplin sastera dan linguistik tetapi multidisiplin. Dia mungkin sosiologis, sejarawan, atau ahli ekonomi. Mana-mana intelektual pun tidak boleh memikirkan satu bidang sains sahaja, mereka perlu suka seni, budaya, sastera, sosiologi, sejarah dan lain-lain. Dahulu, Syed Husin Ali daripada pengajian Melayu tetapi arif dengan pelbagai disiplin yang kemudian menjadi sarjana sosiologi dan ekonomi. Ismail Hussein dan Kassim Ahmad, mereka arif dalam pelbagai disiplin. Di Indonesia pula, pengkritik sastera yang bagus seperti Umar Kayam datang daripada bidang sosiologi. Goenawan Mohamad daripada bidang psikologi. Bagi saya, pengkritik sastera yang bagus mestilah seorang yang sudah tersedia multidisiplin, yang boleh menghubungkan sastera dengan perubahan masyarakat, permasalahan sejarah dan nilai-nilai budaya. Jika sebaliknya, pengkritik hanya akan bercakap tentang bahasa, plot, terlalu berstruktur, dan bukan kandungannya. Bagi orang awam, mereka mahu melihat sastera dibincangkan dalam konteks kehidupan masyarakat yang mereka sendiri lalui.

Baha: Kita harus melihat generasi penulis sekarang dalam konteks masyarakat kita. Jika dilihat orang politik pun, dahulu diwakili orang kampung yang berjuang, bersemangat kebangsaan. Kini, amanah mereka dipersoalkan. Objektif hidup dan persekitaran sudah berubah. Oleh sebab itu, saya tidak hairan, penulis sekarang menulis semacam hobi yang hanya menulis untuk ekspresi diri, suatu aspirasi peribadi, bukan menulis untuk satu proses memperkayakan bahasa dan kesusasteraan nasional, apatah lagi sebagai alat perjuangan. Berbeza dengan zaman dahulu, penulis seperti Tongkat dan Keris, mereka berjuang melalui media massa, walaupun Keris boleh dianggap sebagai elit, tetapi beliau tidak mengasingkan dirinya daripada isu masyarakat.

Tetapi kita tidak boleh menyalahkan penulis sekarang kerana keperluan hidup sudah mencukupi, dan penulisan hanya sebagai hobi untuk mengisi ruang lapang, bukan lagi sebagai satu perjuangan. Faktor sosial budaya menjadikan sastera sebagai ekspresi diri individual, ibarat melukis untuk hiasan semata-mata. Seperti pelukis sekarang pun, jika dahulu lebih banyak lukisan figuratif dan orang miskin, kini lebih banyak lukisan abstrak dan ekspresionis. Alam pun sudah tidak dilukis. Saya rasa hal ini merupakan perubahan psiko-emosi yang turut menyebabkan masyarakat disusun secara fragmented. Hal ini sama seperti yang berlaku dalam persatuan penulis kita. Saya pun tidak pernah mengkaji sejauh mana penulis sekarang berjuang untuk rakyat. Bentuk penulisan individualistik sekarang mungkin baik dari segi nilai sasteranya, tetapi saya tidak tahu jika ada yang memberikan makna kepada masyarakatnya.

Baha: Ketika saya bersendirian, saya suka berfikir tentang hal-hal seperti ini. Saya rasa PENA perlu ada penilaian semula yang kritikal ke arah mana mereka hendak tuju, juga bahagian penerbitan DBP, terutamanya Bahagian Majalah. Bahagian Majalah mempunyai ruang untuk mengubah minda masyarakat secara kolektif. Ruang yang ada ini sangat berkuasa untuk menentukan hala tuju yang diingini. Dulunya, Bahagian Majalah mempunyai aspirasi sedemikian, iaitu memperjuangkan bahasa Melayu dan keadilan sosial. Secara peribadi, saya amat bimbang terhadap bangsa Melayu, kerana sudah tidak ada lagi perjuangan yang jelas. Mungkin sebagai seorang individu mereka ada, tetapi bukan sebagai sebuah komuniti. Sidang editorial penerbitan perlu mencari jalan untuk menanamkan nilai baharu serta nilai mutu kerja yang serius.

Baha: Saya berpandangan, kita tidak boleh berundur balik terhadap kepantasan dunia sekarang, namun cara dan budaya menikmati sastera sebegini lebih pantas, informatif dan artifisial, menyebabkan kita terpaksa menjadi penerima maklumat tanpa sempat berfikir panjang. Hal ini berbeza dengan karya yang bercetak, seperti majalah atau jurnal dengan teks yang panjang, yang kita dapat duduk baca, cerna dan memberikan buah fikiran, malah boleh diletak sebentar sebelum disambung baca. Pengguna media sosial sekarang terpaksa cepat-cepat menatap pos dan tulisan, lebih cenderung menjadi pemikir yang superfisial tetapi kaya dengan maklumat. Jika mereka hendak berdialog, wacananya kurang jelas kerana mereka tidak mampu menstrukturkan subjek itu dalam minda.

Baha: Saya percaya satu perkara, yakni kita perlu faham dan pegang nilai-nilai Melayu Islam. Berkenaan teknologi baharu ini, mungkin dari segi bahan bacaan, kita boleh baca, tetapi adakah teknologi sebegini mampu memahami dan menyampaikan persoalan tentang nilai dan pengalaman kebaikan? Kecualilah jika mereka “pemikir”.

Baha: PENA dan GAPENA perlu menjadi pemikir tentang bahasa, kebudayaan dan kesusasteraan Melayu. Mereka perlu mencari penyelesaian yang praktikal, konkrit dan mampu dilaksanakan. Mereka perlu perjelas dahulu permasalahan budaya, pendidikan dan intelektual yang mutakhir. Mereka perlu berjumpa pemimpin untuk menyatakan hasrat mereka. Dalam hal ini, DBP sendiri perlu membina penulis yang berwibawa. DBP harus menyatakan hala tuju yang jelas kepada penulis tentang matlamat DBP. Pelbagai cara boleh dijalankan, contohnya dahulu DBP ada perkampungan penulis atau writers residency. Penulis-penulis ini bukan sahaja menghasilkan karya, beri ceramah, tetapi perlu berdialog dengan pelbagai editor dan karyawan di DBP. Oleh itu juga, peranan, tugas dan tanggungjawab editor di DBP perlu dinilai semula. DBP perlu menyusun semula perancangan dan pemetaan yang merangkumi hal-hal ini. Pembinaan bakat misalnya, bukan sahaja untuk berkarya tetapi untuk berfikir. DBP mempunyai ruang dan cara untuk melakukan pelbagai perkara untuk membangunkan bangsa Melayu.

Baha: Saya sebenarnya seronok dengan kerjaya saya ketika itu. “Keseronokan” itu sebenarnya kerana saya dapat memperjuangkan perkara yang besar, iaitu nasib bahasa Melayu dan penerbitan dalam bahasa Melayu. Saya rasa komitmen dan tumpuan saya terhadap perjuangan bahasa dan sastera menggembirakan saya. Bahasa dan sastera sudah menjadi darah daging saya.